
ACTA BENEDICTI PP. XV 


SACRUM CONSISTORIUM 


l 


Die 13 iunii 1921, in Palatio Apostolico Vaticano, habitum est Con- 
sistorium secretum, cuius acta ex ordine referuntur: 


I. - ALLOCUTIO SS. D. N. BENEDICTI PP. XV 


CREATIO ET PUBLICATIO S. R. E. CARDINALIUM 


VENERABILES FRATRES 


Causa Nobis quidem vos hodierno die, iterum anno 
vertente, congregandi ea duplex fuit, ut amplissimum Colle- 
gium vestrum suppleremus, rituque solemni complurium 
Ecclesiarum mederemur viduitati; sed antequam ad ea quae 
proposita sunt, veniamus, placet, veteri consuetudine insti- 
tutoque maiorum, nonnulla de maximis Ecclesiae catholicae 
negotiis vobiscum communicare. 

Meministis profecto, cum orationem hoc ipso loco ad vos 
haberemus abhinc duobus annis die x mensis martii, valde 
sollicitos Nos fuisse, quinam ex bello futurus esset in Palae- 
stina rerum cursus, in ea, inquimus, regione Nobis et chri- 

stianorum cuique carissima, quam ipse divinus hominum 
Redemptor suae vitae mortalis actione consecravit. Iam vero 
illa animi Nostri cura tantum abest ut allevata sit, ut etiam 
in dies ingravescat. 

Nam, quod conquerebamur a peregrinis acatholicorum 
sectis, christianam appellationem prae se ferentibus, ibi ne- 
farie effici, id ipsum conqueri etiam nunc debemus, videntes 
ut alacriores quotidie illae*in incepto perseverent, opibus 
abundantes, callideque usae incolarum, ex maximo bello, 
summa inopia et egestate. Nos quamquam Palaestinorum 
rebus tam egenis opitulari, plura beneficentiae instituta 
fovendo novaque excitando, non praetermisimus, nec quoad 
licuerit, desistemus, tamen opem eorumdem necessitati pa- 
rem afferre non possumus, praesertim quia ex iis facultatibus, 
quibus, Dei providentis munere, instruimur, calamitosis un- 
dique benignitatem Sedis Apostolicae implorantibus suc- 
currendum est. Itaque magno cogimur cum dolore conspi- 
cere sensim ruentes in interitum animas, Nobis penitus 
dilectas, pro quarum salute tot apostolici homines, in pri- 
misque Patriarchae Assisiensis alumni, tam diu multumque 
laboraverunt. 

Praeterea, cum foederatorum copiis christiani denuo 
Loca Sancta in suam potestatem redegissent, Nos commu- 
nem bonorum laetitiam participavimus ex animo; sed ei gra- 
tulationi timor ille suberat, quem in eadem vobis oratione 
aperuimus, ne ex facto per se praeclaro et laetabili id conse- 
queretur, ut in Palaestina hebraei iam praevalerent praeci- 
puoque quodam iure fruerentur. Non inanem eum fuisse 
timorem res ipsa ostendit. Christianorum enim in Terra San- 
cta non modo non meliorem factam esse condicionem apparet, 
verum deteriorem etiam, quam antea, scilicet propter novas 
civitatis leges et instituta, quae — non dicimus, voluntate au- 
ctorum, sed certe re — huc pertinent, ut christianum nomen 
de eo statu, quem semper usque adhuc ibi obtinuit, deiiciant, 
in gratiam hebraeorum. Ad haec multam videmus a multis 

dari operam, ut Loca Sancta profanentur, atque in volupta- 
rios quosdam secessus convertantur, importandis illuc deli- 
ciarum illecebris omnisque generis invitamentis ad luxu- 
riam ; quae quidem probari nusquam alibi possunt, nedum 
ubi passim augusta religionis exstant monumenta. — Quo- 
niam vero res Palaestinenses nondum ad perpetuitatem con- 
stitutae sunt, iam nunc edicimus, Nos velle ut, cum matu- 
ritas Palaestinae ordinandae venerit, Ecclesiae catholicae 
christianisque universis sua ibi salva et incolumia iura sint; 
de iuribus quidem hebraei generis quicquam deminui Nos 
sane nolumus, sed iidem contendinius sacrosancta christia- 
norum iura iis opprimi omnino non debere. Eaque de re 
omnes, quicumque christianos populos, vel ipsos acatholicos, 
gubernant, vehementer rogamus, ut apud illam Nationum 
Societatem, cui dicitur mandati Anglici de Palaestina esse 
ratio expendenda, instare ne graventur. 

Quod si a Terra Sancta oculos in Europam convertimus, 
hinc quoque magnae moles molestiarum Nobis obversantur. 
Ex iis enim quae scitis proxime evenisse, Venerabiles Fra- 
tres, plane perspicuum est populorum inter ipsos simulta- 
tes et iras nondum resedisse, bellique fere incendio restincto, 
bellicos tamen spiritus vivere. Ergo, quotquot ubique ad 
gubernacula rerum publicarum sedent homines bonae vo- 
luntatis, omnes etiam atque etiam appellamus, petimusque 
ut, iis auctoribus atque auspicibus, populi mutuas inimici- 
tias ultro citroque communi saluti iam condonent, et, quae 
resident adhuc inter se controversiae, eas, iustitia duce, cari- 
tate comite, disceptando dirimant ; itaque miseram Euro- 
pam pacis tam diu desideratae demum compotem faciant. 

In his autem acerbitatibus voluit Dominus Iesus Spon- 
sam suam Ecclesiam suumque in terris Vicarium aliquo so- 
latio benignus consolari. Huiusmodi esse illud intelligitis, 
quod Civitates paene omnes quibus publice nulla Nobiscum 
ratio intercedebat, vixdum confecto bello, maturarint, pror- 
sus sua sponte, significare Nobis studium, quo tenerentur, 

coniunctionis amicitiaeque cum hac Apostolica Sede conci- 
liandae, persuasum habentes id, si ex sententia sibi succes- 
sisset, non vacuum fore fructibus publicae utilitatis. Nos 
solemnem morem retinentes huius Apostolicae Sedis, et illud 
catholicae doctrinae observantes caput de utriusque pote- 
statis consensione ad commune Civitatis et Ecclesiae bonum, 
libenter talibus postulationibus concessimus, nulla sane 
cum iactura eorum quae in hoc genere sunt Nobis prin- 
cipia sanctissima. Ipsa quoque Gallia, cum publice se de 
complexu matris abstraxisset, nuper eum locum, quem apud 
Iesu Christi Vicarium iam complura saecula obtinuerat, 
rursus, sexdecim annorum intervallo, occupavit ; cuius qui- 
dem tam iucundus Nobis atque optimo cuique fuit reditus, 
quam acerbus discessus fuerat. Quod igitur haud ita pridem 
difficillimum factu in hac tristitia temporum videbatur, id 
nunc, Dei providentis nutu, est, ut — ubi improbanda non 
adsit rerum condicio, Romani Pontificatus impediens li- 
bertatem — cultarum gentium respublicae fere universae 
cum hac Sede Apostolica societatem habeant : quae socie- 
tas, enixe precamur a Deo, ut, quemadmodum debet esse, 
sic Ecclesiae singulisque Civitatibus vere exsistat salutaris. 


Iam, ut propositum exsequamur, sacrae honore Purpu- 
rae honestare tres viros decrevimus, animi laudibus ingenii- 
que egregios, qui, operam Ecclesiae navando, admodum se 
Nobis probaverunt. Hi sunt : 


Ioannes Tacci, Archiepiscopus tit. Nicaenus, Domui Pontificiae 
Praepositus ; 


AcHILLes Ratti, Archiepiscopus Adanensis, Nuntius Apostolicus 
in Polonia; 


CamILLus Lavrenti, Adiutor Sacri Consilii christiano nomini pro- 
pagando. 


Quid vobis videtur? 

Itaque auctoritate omnipotentis Dei, sanctorum Apo- 
stolorum Petri et Pauli, et Nostra, creamus et publicamus 
S. R. E. Cardinales 


Ex Orpine PREsBYTERORUM 


IOANNEM TACCI, 
AcHiLLeEM Ratti, 


Ex Orpine Diaconorum 


CAMILLUM LAURENTI. 


Cum dispensationibus, derogationibus et clausulis ne- 
cessariis et opportunis. In nomine Patris 48 et Filii #8 et Spi- 
ritus #8 Sancti. Amen. 


Sequitur ut Venerabilium Fratrum Episcoporum or- 
dinem suppleamus. 


If, - PROVISIO ECCLESIARUM 


Tum Beatissimus Pater has, quae sequuntur, Ecclesias de proprio 
singulas pastore providit, scilicet: 


Metropolitanae Ecclesiae Mediolanensi praefecit EMum P. D. Achil- 
lem S. R. E. Cardinalem Ratti. 

Patriarchali Sedi Alexandrinae latinorum, Exthum P. D. Paulum 
De Huyn, hactenus Archiepiscopum titularem Sardicensem. 

Archiepiscopali titulari Ecclesiae Macrehensi, R. P. D. Eduardum 
llsley, hactenus Archiepiscopum Birmingamiensem. 

Metropolitanae Ecclesiae Liverpolitanae, R. P. D. Fridericum Gui- 
lelmum Keating, hactenus Episcopum Northantoniensem. 

Archiepiscopali titulari Ecclesiae Attaliensi, R. P. D. Antonium Lega, 
hactenus Episcopum Triventinum, deputatum in Coadiutorem cum iure 
futurae successionis R. P. D. Paschalis Morganti, Archiepiscopi Raven- 
natensis et Episcopi Cerviensis. 

Archiepiscopali titulari Ecclesiae Siracensi, R. D. Philippum Cortesi, 
Nuntium Apostolicum apud Rempublicam de Venezuela. 

Cathedrali Ecclesiae Collensi, R. P. D. loannem Andream Masera, 
hactenus Episcopum titularem Himeriensem, suffraganeum Sabinensem 
et Administratorem Apostolicum dioecesis Liburnensis. 

Cathedralibus Ecclesiis Fabrianensi et Mathelicensi, invicem perpetuo 
canonice unitis, R. P. D. Aloisium Ermini, hactenus Episcopum Caia- 
censem. 

Cathedrali Ecclesiae Reginae-Gradicensi, R. P. D. Carolum Kaspar. 
hactenus Episcopum titularem Bethsaidensem. 

Episcopali titulari Ecclesiae Bethsaidensi, R. D. Henricum Lauren- 
tium Janssens, Abbatem tit. Montis Blandini O. S. B., secretarium pon- 
tificiae Commissionis de re Biblica, Collegii sancti Anselmi de Urbe 
rectorem emeritum. 

Cathedralibus Ecclesiis Interamnensi et Narniensi, invicem perpetuo 
eanonice unitis, R. D. Caesarem Boccoleri, Protonotarium apostolicum 
ad instar, loci « Rapallo » in Clavarensi dioecesi Archipresbyterum. 

Episcopali titulari Ecclesiae Diocaesariensem, R. D. losephum Pran- 
zini, Vicarium generalem Bononiensem, deputatum in Auxiliarem Emi 
P. D. Georgii S. R. E. Card. Gusmini, Archiepiscopi Bononiensis. 

Cathedrali Ecclesiae Liburnensi, R. D. Ioannem Piccioni, Vicarium 
generalem Pistoriensem. 

Cathedrali Ecclesiae Segusiensi, R. D. Humbertum Rossi, canonicum 
cathedralis ecclesiae Casalensis. 

Episcopali titulari Ecclesiae Lamiensi, R. D. Thomam Shine, depu- 
tatum in Coadiutorem cum iure futurae successionis R. P. D. Richardi 
Lacy, Episcopi Medioburgensis. 


Insuper SSmus Dominus Noster alios etiam per Apostolicas sub 
plumbo Litteras iam renunciatos sacrorum Antistites publicavit, scilicet: 


ARCHIEPISCOPOS: 

Pharsalensem, Sebastianum Leme a Silveira Cintra, iam Archiepi- 
scopum Olindensem et Recifensem. 

Syracusanum, facobum Carabelli. 

Caietanum, Paschalem Berardi, iam Episcopum Rubensem et 
Bituntinum. 

Adanensem, Achillem Ratti, iam Archiepiscopum titularem Naupa- 
ctensem. 

Naupactensem, Fridericum Tedeschini. 

Helenopolitanum, Robertum Vicentini. 

EPISCOPOS: 


Flaviopolitanum, Paulum Albéra, iam Episcopum Bovensem. 

Pelotensem, loachim Ferreira de Mello. 

Calatanisiadensem, loannem Jacono, iam Episcopum Melphictensem, 
luvenacensem et Terlitiensem. 

Philadelphiensem, Franciscum Vazhapilly. 

Clismatensem, Paulum Rémond. 

Lodzensem, Vincentium Tymieniecki. 

Bitensem, Franciscum Rudolphum Bornewasser. 

Brixinensem, loannem Raff. 

Corporis Christi, Emmanuelem Ledwina. 

Nicoteriensem et Tropiensem, Felicem Cribellati. 


ARCHIABBATEM: 


S. Martini in Monte Pannoniae, Remigium Bardos. 


ABBATEM : 


S. Petri apud Muenster, Michaélem Ott. 


II 


{. - TRADITIO RUBRI GALERI EMIS CARDINALIBUS 


Die 16 iunii 1921, in Palatio Apostolico Vaticano, habitum est Con- 
sistorium publicum, in quo Sshhus Diius Noster Purpuratorum Patrum 
galerum sollemniter tradidit Cardinalibus iam creatis et publicatis in 
Consistorio diei 7 martii 1921, nimirum: 

Emo Francisco RAGONESI, 


Emo Ioann1 y Viv6, 
Emo Francisco AssIsIENsI VIDAL Y BARRAQUER; 


itemque Cardinalibus nuper creatis et publicatis in Consistorio diei 
13 iunii, nempe: 
Emo loanni Tacci, 


Emo Ratt, 
Emo LavRENTI. 

Interea, per Advocatum S. Consistorii Augustum Milani, peroraba- 
tur pro tertia vice Causa beatificationis et canonizationis ven. Iustini de 
Iacobis, Sacerdotis e Congregatione Missionis. 


II. - PROVISIO ECCLESIARUM 


Eadem die, in Consistorio secreto, Beatissimus Pater, postquam, con- 
sueto ritu, sex praelaudatis Emis PP. Cardinalibus os clausisset, has 
quoque, quae sequuntur, Ecclesias de proprio singulas pastore providit, 
nimirum : 


Metropolitanae Ecclesiae Birmingamiensi praefecit R. P. D. loannem 
Mac Intyre, hactenus Archiepiscopum titularem Oxyrynchiensem. 


Archiepiscopali titulari Ecclesiae Cariacensi, R. P. D. Alexandrum 
Le Roy, hactenus Episcopum Olindensem, Moderatorem generalem 
Congregationis a Spiritu Sancto. 


Archiepiscopali titulari Ecclesiae Crainensi, R. P. D. loannem Mariam 
Mérel, hactenus Episcopum titularem Orcistiensem. 

Archiepiscopali titulari Ecclesiae Maditensi, R. P. D. Henricum 
Doring, hactenus Episcopum Poonensem. 


Cathedrali Ecclesiae Clevelandensi, R. P. D. losephum Schrembs, 
hactenus Episcopum Toletanum in America. 


Cathedrali Ecclesiae Campifontensi, R. P. D. Thomam O’ Reilly, 
Vicarium generalem Manchesteriensem. 


Episcopali titulari Ecclesiae Germaniciensi, R. D. Aloisium Harthl, 
quem deputavit in Auxiliarem Emi P. D. Michaélis Card. De Faulhaber, 
Archiepiscopi Monacensis et Frisingensis. 


Cathedrali Ecclesiae Principis Alberti et Saskatoonensi, R. D. loseph 
Prud’homme, Vicarium generalem dioecesis S. Bonifacii. 


Cathedrali Ecclesiae Pittsburgensi, R. D. Hugonem Boyle. 


Episcopali titulari Ecclesiae Tricomiensi, R. D. Iacobum Viladrich 
y Gaspar, deputatum in Auxiliarem Emi P. D. [Ioannis S. R. E. 
Card. Benlloch y Viv6. 


Titulari episcopali Ecclesisze Alindensi, R. D. Eduardum Komar, 
parochum loci Sucha, deputatum in Auxiliarem R. P. D. Leonis Wadega, 
Episcopi Tarnoviensis. 

Episcopali titulari Ecclesiae Aucandensi, R. D. Soterem Redondo 
Herrero, ex Ordine Erem. S. Augustini, Vicarium Apostolicum S. Leonis 
de Amazonas. 


Episcopali titulari Ecclesiae Verinopolitanae, R. D. Silvinum Rami- 
rez, Vicarium Apostolicum Californiae Inferioris. 


Episcopali titulari Ecclesiae Doberensi, R. D. Augustinum Gauthier, 
e Societate Parisiensi Missionum ad exteros, Vicarium Apostolicum de 
Quang-Tong Occidentali et Hainan. 


III. - TITULI EMIS PP. CARDINALIBUS ASSIGNATI 


Posthaec os aperuit Beatissimus Pater sex Emmis novis Cardinalibus, 
quorum singulis assignavit : 


Emo Ragonss!, titulum S; Marcelli, 

Emo Beniioca y Viv6, titulum S. Mariae in Aracaeli, 
Emo Vipat y Barraguer, titulum S. Sabinae, 

Emo Tacci, titulum S. Mariae trans Tiberim, 

Emo Ratt, titulum S. Martini in Montibus. 


Emo Laurentl, diaconiam Mariae Scalaris. 


IV. — POSTULATIO SACRI PALLII 


Tum Emus P. D. Achilles Card. Ratti, sistens coram Ssmo et prae- 
stito prius iuramento, institit pro pallio suae Metropolitanae Ecclesiae 
Mediolanensis; et post eum institerunt pro pallio Pastores dati Eccle- 
siis Metropolitanis Liverpolitanae, Birmingamiensi, Syracusanae et Eccle- 
siae Archiepiscopali Caietanae; itemque, ex privilegio et successione, 
Ecclesiae Cathedrali Claromontanae. 

Quorum postulationibus Beatissimus Pater benigne adnuere di- 
gnatus est. 

CONSTITUTIO APOSTOLICA 


SANCTI PETRI APUD MUENSTER 


DISMEMBRATIONIS ET ERECTIONIS IN ABBATIAM NULLIUS 


BENEDICTUS EPISCOPUS 
SERVUS SERVORUM DEI 


AD PERPETUAM REI MEMORIAM 


Eximia Benedictini Ordinis tum in Ecclesiam tum in civilem socie- 
tatem gesta nemo est qui ignoret. In plerasque enim regiones sancti 
Benedicti filii una cum Christi religione civilem cultum introduxerunt. 
Ex quo evenit ut aliquae orbis catholici partes monachorum sancti 
Benedicti curis, vel ab Episcopis, vel ab ipsa Apostolica Sede concre- 
derentur, ibique, temporis progressu, prout occasio postulabat, abbatiae 
nullius dioeceseos a Praedecessoribus Nostris erectae essent. Huius Bene- 
dictinorum sollicitudinis in religione christiana dilatanda mirum etiam 
nunc habemus exemplum in Canadensi ditione. 

Ad excolendam enim regionem illam Canadensem apud Muenster, 
in provincia civili, cui nomen Saskatchewan, quae inculta erat, et vix 
tantum ab Indis aborigenis habitabatur, bo. me. Albertus Pascal, illius 
regionis Ordinarius, primum qua Vicarius Apostolicus, dein qua Epi- 
scopus Principis Alberti, libenter excepit quosdam monachos Clunia- 
censes e monasterio Wetang, provinciae Illinois in Foederatis Statibus 
Americae Septentrionalis; qui quidem sibi proposuerunt evangelica prae- 
dicatione et civilibus institutionibus locum illum ad meliorem conditio- 
nem evehere. Et, Dei adiuvante gratia, monachorum studia et labores 
prospere cesserunt. Nam catholici, magna ex parte germanicae originis, 
ex Foederatis Statibus, et ex Germania, Austria, Helvetia ac Russia 
illue convenerunt, et coloniam quamdam a S. Petro apud Muenster 
nuncupatam sub directione et spirituali cura monachorum illic condi- 
derunt; et inter eosdem monachos et praedictum Albertum Pascal, loci 
Ordinarium, conventio circa curam animarum inita est, quam haec Apo- 
stolica Sedes ratam habuit, et quidem prioratus Benedictinus S. Petri, 
plures paroecias complectens, die decimaquinta mensis augusti anni 
millesimi nongentesimi decimi primi in abbatiam evehebatur. Territo- 

rium huic abbatiae assignatum ad quinquaginta quattuor milliaria in 
longitudinem et triginta tria in latitudinem patet, et centum duodecim 
milia quadrata iugera, seu quinquaginta townships, extenditur, et paroe- 
cias Muenster, Humboldt, Annaheim, Dead Moose Lake, Fulda St Bene- 
dikt, Leofeld, Bruno, Engelfeld et Watson hodie complectitur. 

Prosperum huius coloniae statum perpendens Albertus Pascal, Prae- 
sul, ac secum reputans valde ad eiusdem coloniae conservationem expe- 
dire ut ipsa sub directione et cura monachorum Benedictinorum absolute 
et in perpetuum maneret, antequam moreretur supplices enixasque Nobis 
exhibuit preces, ut abbatia Sancti Petri cum paroeciis ex ea dependen- 
tibus in abbaliam nullius dioeceseos, a S. Petro pariter nuncupandam, 
apud Muenster erigeretur. 

Nos autem, has preces ac memorati prioratus religiosa incrementa 
considerantes, de consilio dilectorum filiorum Nostrorum S. R. E. Cardi- 
nalium, qui Sacrae Congregationi Consistoriali sunt praepositi, suppleto, 
quatenus opus sit, quorum intersit vel sua interesse praesumant, con- 
sensu, de Apostolicae potestatis plenitudine, memoratam regionem, quae 
nomen cepit Colonia Sancti Petri a dioecesi Principis Alberti et Saska- 
toonensi, ad quam hactenus pertinebat, dividimus ac seiungimus, atque 
in abbatiam nullius, Sancti Petri apud Muenster denominandam, sub 
regimine et iurisdictione Abbatis pro tempore eiusdem abbatiae, erigimus 
et constituimus, eam Apostolicae Sedi immediate subiicientes. 

Ecelesiam vero S. Petri huius abbatiae in abbatialem ecclesiam 
nuper erectae abbatiae nullius, iisdem servatis invocatione ac titulo, con- 
stituimus; item in ea sedem et dignitatem abbatialem ad instar episco- 
palis dignitatis erigimus et constituimus pro uno Abbate, ab ipsius 
abbatiae titulo designando, qui ecclesiae, abbatiae ac regioni, ut supra 
definitae, praesit, ac iura omnia, officia, munia habeat et exerceat ad 
tramitem Codicis iuris canonici, praesertim circa ea quae ad cap. X, 
tit. VII, lib. II, « De Praelatis inferioribus » statuuntur, cetera quoque 
iura et privilegia, quae Abbatibus nullius dioecesis ex Ordine Sancti 
Benedicti sunt communia, quibusve Apostolico indulto frui solent; 
citra ea, quae propria sunt Praesulibus cathedralium Ecclesiarum 
in Canadensi dominio. 

Capitulo autem abbatiali, ex monachis memoratae abbatiae, quum 
fieri poterit, constituendo, onera imponimus, ac iura et privilegia lar- 
gimur, ad quae tenentur et quibus fruuntur monachi capitulorum alia- 
rum abbatiarum nullius dioeceseos ex Ordine Sancti Benedicti. 

Pro Abbatis insuper mensa, Capituli et Seminarii dote, divini cultus 
piarumve operum expensis attribuimus reditus et bona, quibus abbatia 

ipsa S. Petri apud Muenster modo potitur et gaudet, quaeque in poste- 
rum obtinebit. 

Nobis vero et Apostolicae Sedi facultatem expresse reservamus 
quamlibet dismembrationem, seu novam ipsius abbatiae circumscriptio- 
nem libere decernendi. 

Volumus praeterea ut dilectus filius Michaél Ott, hodiernus Abbas 
coenobii S. Petri apud Muenster, sit et maneat primus Abbas noviter 
erectae abbatiae nullius. 

Volumus vero et mandamus ut ipse, antequam praefatae abbatiae 
nullius possessionem capiat, in manibus cuiuscumque, quem maluerit, 
catholici Antistitis, gratiam et communionem Sedis Apostolicae haben- 
tis, fidei catholicae professionem emittere ac sueta iuramenta praestare, 
iuxta formulas praesentibus Literis adnexas, et illas, vel earum exem- 
plaria, ipsius Abbatis ac praedicti Antistitis subscriptione ac sigillo 
munita, ad Cancellariam Apostolicam infra sex menses transmittere 
omnino teneatur. Ad hoc, Antistiti, quem Abbas elegerit, professionem 
ac iuramenta praedicta Nostro et Romanae Ecclesiae nomine recipiendi 
munus et mandatum per praesentes committimus. 

Praesentes autem Litteras et in eis contenta quaecumque, etiam si 
quilibet quorum interest vel sua interesse praesumant, auditi non fue- 
rint ac praemissis non consenserint, etiam si expressa, specifica et indi- 
vidua mentione digni sint, nullo unquam tempore de subreptionis, aut 
obreptionis, aut nullitatis vitio, seu intentionis Nostrae, vel quolibet 
alio, licet substantiali et inexcogitato defectu notari, impugnari, vel in 
controversiam vocari posse; sed eas, tamquam ex certa scientia ac pote- 
statis plenitudine factas et emanatas, perpetuo validas exsistere et fore, 
suosque plenarios et integros effectus sortiri et obtinere, atque ab omni- 
bus, ad quos spectat, inviolabiliter observari debere; et si secus super 
his a quocumque, quavis auctoritate, scienter vel ignoranter contigerit 
attentari, irritum prorsus et inane esse et fore volumus et decernimus. 

Rebus, itaque, ut supra dispositis, ad eadem omnia exsequenda, 
deputamus venerabilem fratrem Petrum De Maria, Archiepiscopum titu- 
larem Iconiensem atque in ditione Canadensi et Terrae Novae Aposto- 
licum Delegatum, eique tribuimus necessarias et opportunas facultates, 
etiam subdelegandi, ad effectum de quo agitur, quemlibet virum in 
ecclesiastica dignitate constitutum, itemque definitive pronunciandi super 
quavis difficultate vel oppositione in exsecutionis actu oritura, iniuncto 
tamen eidem onere ad Sacram Congregationem Consistorialem intra 
sex menses mittendi exemplar, authentica forma exaratum, exsecutionis 
peractae, ut in eiusdem Sacrae Congregationis archivo servari possit. 

Non obstantibus regulis in synodalibus, provincialibus, generalibus, 
universalibusque Conciliis editis, specialibus, vel generalibus constitutio- 
nibus et ordinationibus Apostolicis, et quibusvis aliis Romanorum Pon- 
tificum praedecessorum Nostrorum dispositionibus, ceterisque contrariis 
quibuscumque. 

Volumus autem et mandamus ut, harum Litterarum transumptis, 
etiam impressis, manu tamen alicuius notarii publici subscriptis ac 
sigillo viri in ecclesiastica dignitate constituti munitis, eadem prorsus 
fides habeatur, quae hisce Nostris Litteris haberetur, si exhibitae vel 
ostensae forent. 

Nemini ergo has Litteras Nostras dismembrationis, erectionis, de- 
creti, mandati, derogationis et voluntatis infringere, vel contraire liceat. 
Si quis, vero, temerario ausu, hoc attentare praesumpserit, indignatio- 
nem omnipotentis Dei, ac beatorum Petri et Pauli, Apostolorum Eius, 
se noverit incursurum. 

Datum Romae apud Sanctum Petrum, anno Domini millesimo non- 
gentesimo vigesimo primo, die sexta mensis maii, Pontificatus Nostri 
anno septimo. 


%& C. Carp. DE LAI, Episc. Sabinen., O. Carp. CAGIANO 


S. Congreg. Consistorialis Secretarius. S. R. E. Cancellarius. 


Raphaél Virili, Protonotarius Apostolicus. 
Ludovicus Schiiller, Protonotarius Apostolicus. 
Loco +& Plumbi. 


Reg. in Canc. Ap., vol. XXII, n. 59. 

LITTERAE APOSTOLICAE 


PRAEFECTURA APOSTOLICA S. LEONIS DE AMAZONAS IN VICARIATUM APOSTO- 
LICUM MUTATIS FINIBUS ERIGITUR. 


BENEDICTUS PP. XV 


Ad futuram rei memoriam. — Quae catholico nomini aeternaeque 
fidelium saluti bene, prospere ac feliciter eveniant, ea ut mature prae- 
stemus Nos admonet supremi apostolatus munus, quo in terris, licet 
immeriti, divinitus fungimur. Iamvero cum Praefecturam Apostolicam 
S. Leonis de Amazonas non multo ante hac a Sede Apostolica erectam 
iam felicia admodum catholicae rei incrementa collustrent, ipsaque 
urbs caput vulgo Iquitos non modo civium frequentia atque opulentia 
rerum praestet, sed etiam catholicorum numero ac fervore laudabilis 
exsistat; visum idcirco Nobis est decori eiusdem missionis ampliori pro- 
spicere per eiusdem in Vicariatum Apostolicum erectionem, datoque 
eidem Pastore episcopali caractere aucto. Quare, collatis consiliis cum 
VV. FF. NN. S. R. E. Cardinalibus negotiis Propagandae Fidei praepo- 
sitis, omnibusque rei momentis attento ac sedulo studio perpensis, enun- 
ciatam Praefecturam Apostolicam S. Leonis de Amazonas in Vicariatum 
Apostolicum erigimus. Huius autem novi Apostolici Vicariatus, cui nomen 
S. Leonis de Amazonas servamus, ita fines immutamus, ut hi ex una 
parte amplificentur adiecto Praefecturae Putumayensis integro territorio, 
ex altera autem parte restringantur, detractis ex ipsa missione S. Leonis 
iis regionibus quae circum flumen Marafion eiusque directos et indire- 
ctos affluentes extenduntur intra Reipublicae Peruanae fines atque 
usque ad rivos Huneway et Ancutiyo, ex quibus regionibus novam Apo- 
stolicam Praefecturam constitui voluimus. Haec statuimus decernentes 
praesentes Litteras firmas, validas atque efficaces semper exstare ac per- 
manere, suosque plenos atque integros effectus sortiri atque obtinere, 
illisque ad quos pertinent sive pertinere poterunt, nunc et in posterum 
amplissime suffragari; sicque rite iudicandum ac definiendum esse, irri- 
tumque ex nunc et inane fieri si quidquam secus super his, a quovis, 
auctoritate qualibet, scienter sive ignoranter attentari contigerit. Non 
obstantibus, quatenus opus sit, Nostra et Cancellariae Apostolicae regula 

de iure quaesito non tollendo, aliisque constitutionibus et ordinationibus 
Apostolicis ceterisque omnibus in contrarium facientibus quibuscumque. 

Datum Romae apud Sanctum Petrum, sub anulo Piscatoris, die 
xxii februarii mcmxx!, Pontificatus Nostri anno septimo. 


P. Carp. Gasparri, a Secretis Status. 


Il 


NOVA PRAEFECTURA APOSTOLIGA A S. GABRIELE A VIRGINE PERDOLENTE DE 
MARANON ERIGITUR. 


BENEDICTUS PP. XV 


Ad futuram rei memoriam. — In sublimi Principis Apostolorum 
cathedra collocati, tamquam e specula procerissima, in omnes catholici 
orbis partes oculos Nostrae mentis convertimus, et potissimum ad illas 
regiones prospicimus, quae, longo terrarum marisque tractu ab hac alma 
Urbe seiunctae, fidei Christi praeconum opera indigeant. Hoc ducti 
consilio, quo efficacius auxilium praeberemus Indicis tribubus, quae 
in amplissimis superioribus regionibus Amazonum fidei atque humani- 
tatis optatissima bona in sua miserrima nocte expetunt, in sententiam 
venimus novam ibidem Apostolicam Praefecturam erigendi aliosque 
Evangelii nuncios illue mittendi, iuxta mandatum Domini praecipientis: 
« Euntes docete omnes gentes ». Quare, collatjs consiliis cum VV. FF. 
NN. S. R. E. Cardinalibus negotiis Propagandae Fidei praepositis, omni- 
busque rei momentis attento ac sedulo studio perpensis, Apostolica 
Nostra auctoritate, praesentium tenore, antiquam Praefecturam S. Leonis 
de Amazonas dismembramus atque ex ea detrahimus regiones quae cir- 
cum flumen Marafion, seu Amazonas superiores, eiusque affluentes tum 
directos tum indirectos extenduntur, intra limites Reipublicae Peruanae 
atque usque ad rivos Huneway et Ancutiyo. Ex his regionibus ita detra- 
ctis sive separatis, novam efformamus atque instituimus Praefecturam 
Apostolicam a S. Gabriele a Virgine Perdolente de Marafion nuncupan- 
dam, eandemque Congregationi a Passione D. N. Iesu Christi committi- 
mus. Decernentes praesentes Litteras firmas, validas atque efficaces 
semper exstare ac permanere, suosque plenos atque integros effectus 
sortiri atque obtinere, illisque ad quos pertinent sive pertinere poterunt 
nunc et in posterum amplissime suffragari; sicque rite iudicandum esse 
ac definiendum, irritumque ex nunc et inane fieri si quidquam secus. 

super his, a quovis, auctoritate quavis, scienter sive ignoranter attentari 
contigerit. Non obstantibus, quatenus opus sit, Nostra et Cancellariae 
Apostolicae regula de iure quaesito non tollendo, aliisque constitutioni- 
bus et ordinationibus Apostolicis, ceterisque omnibus in contrarium 
facientibus quibuscumque. 

Datum Romae apud Sanctum Petrum, sub anulo Piscatoris, die 
xxvil februarii mcmxx!, Pontificatus Nostri anno septimo. 


P. Carp. Gasparri, a Secretis Status. 


MISSIONES DUCATUS ANHALTINI INCORPORANTUR IN DIOECESIM PADERBOR- 

NENSEM. 

BENEDICTUS PP. XV 

Ad futuram rei memoriam. — Commissum Nobis divinitus supremi 
apostolatus officium id postulat, ut sedulo studio ea praestemus, quae 
religionis bono fideique incremento conducant. Iamvero Ducatus Anhal- 
tini missionum spiritualJi incremento prospicere volentes, quae in prae- 
sentiarum sub administratione Episcopi Paderbornensis pro tempore 
exstabant, prae oculis habita relatione venerabilis fratris Caroli Iose- 
phi Schulte, iam Episcopi Paderbornensis, ceterisque adiunctis mature 
perpensis cum VV. FF. NN. S. R. E. Cardinalibus negotiis Propa- 
gandae Fidei praepositis, ut rei sacrae procurationi illis in regioni- 
bus satius consultum sit, haec, quae infrascripta sunt, decernenda 
existimavimus. Nimirum auctoritate Nostra Apostolica, praesentium 
tenore, Ducatus Anhaltini missiones in dioecesim Paderbornensem ita 
incorporamus, ut deinceps pars fiant eiusdem dioecesis, sub Paderbor- 
nensis Ordinarii iurisdictione. Haec statuimus, decernentes praesentes 
Literas firmas, validas atque efficaces semper exstare ac permanere, 
suosque plenarios atque integros effectus sortiri et obtinere: illisque 
ad quos pertinent, sive pertinere poterunt nunc et in posterum amplis- 
sime suffragari; sicque rite iudicandum esse ac definiendum, irritumque 
ex nunc et inane fieri, si quidguam secus super his a quovis, auctoritate 
qualibet, scienter sive ignoranter, attentari contigerit. Non obstantibus 
contrariis quibuscumque. 

Datum Romae apud Sanctum Petrum, sub anulo Piscatoris, die 
I martii mcmxx!, Pontificatus Nostri anno septimo. 


P. Carp. Gasparri, a Secretis Status. 

IV 


A VICARIATU APOSTOLICO DE KASSAI SUPERIORE PARS TERRITORII SEPARA- 
TUR ET FINITIMAE PRAEFECTURAE APOSTOLICAE DE KOANGO ADIICITUR. 


BENEDICTUS PP. XV 


Ad futuram rei memoriam. — In hac sublimi Principis Apostolorum 
cathedra, nullis quidem meritis Nostris, divinitus collocati, in omnes 
orbis catholici partes oculos mentis Nostrae convertimus, et quae chri- 
stiani nominis incremento atque animarum saluti procurandae condu- 
cant, sollicito studio decernere maturamus. Idcirco cum venerabilis 
frater Augustinus Declerg, Vicarius Apostolicus de Kassai Superiore, 
Nos postulaverit ut territorii pars suae missionis, ad sinistram fluminis 
Loango sita, finitimae Praefecturae Apostolicae de Koango cederetur, 
ultro ad id annuente dilecto filio Stanislao de Vos, Praefecto Aposto- 
lico, Nos, collatis consiliis cum VV. FF. NN. S. R. E. Cardinalibus nego- 
tiis Propagandae Fidei praepositis, quo fidei christianae progressui in 
praedicto territorio aptius provideatur, votis his annuendum ultro liben- 
terque existimavimus. Quae cum ita sint, Apostolica Nostra auctoritate, 
praesentium tenore, a Vicariatu Apostolico de Kassai Superiore terri- 
torii partem ad sinistram fluminis Loango sitam separamus, eamdemque 
cedimus finitimae Praefecturae Apostolicae de Koango. Decernentes prae- 
sentes Literas firmas, validas atque efficaces semper exstare ac per- 
manere, suosque plenos atque integros effectus sortiri atque ebtinere, 
illisque ad quos spectant, sive in posterum spectare poterunt, nunc et 
pro tempore amplissime suffragari; sicque rite iudicandum esse ac defi- 
niendum, irritumque ex nunc et inane fieri si quidquam secus super 
his, a quovis, auctoritate qualibet, scienter sive ignoranter attentari 
contigerit. Non obstantibus contrariis quibuscumque. 

Datum Romae apud Sanctum Petrum, sub anulo Piscatoris, die 
it martii Mcmxx!, Pontificatus Nostri anno septimo. 


P. Carp. Gasparri, a Secretis Status. 


Aora, vol. XIII, n. 8. — 18-6-921, 21 

V 


INDULGENTIA PLENARIA TOTIES QUOTIES IN SACELLO PORTIUNCULAE PROPE ASI- 
SIUM LUCRANDA AD OMNES ET SINGULOS ANNI DIES EXTENDITUR. 


BENEDICTUS PP. XV 


Ad perpetuam rei memoriam. — Constat apprime, ecclesiam Sanctae 
Mariae Angelorum prope Asisium, quam Decessor Noster Pius PP. X 
ad Patriarchalis Basilicae dignitatem provexit, iure meritoque accenseri 
posse inter potiora non solum Italiae, sed universi catholici orbis san- 
ctuaria. Ut enim fertur, tv saeculo, hance Petri Cathedram obtinente Libe- 
rio, erecta primum fuit a quibusdam piis peregrinis, qui Deiparae Vir- 
ginis sepulchri fragmentum, a Palaestina translatum, ibi deposuerant, 
parva aedes, quae, in honorem Assumptionis Virginis Deiparae, Sanctae 
Mariae ab Angelis nomen habuit. Postquam autem monachorum occi- 
dentalium patriarcha Benedictus parvum continentis agri modum dono 
obtulit sacrae aediculae, haec ab exigua portione Portiuncula dicta est. 
Hance sacram cappellam in vicinitate degentes agricolae et pagorum 
finitimorum incolae et Asisienses potissimum cives antiqua religione 
per saecula venerati sunt, gratiarum apud Deum sequestram Virginem 
experti. Pica, divi Francisci genetrix, ibi maternitatis gratiam obtinuisse 
dicitur. Quare Franciscus ab ineunte aetate singulari pietate Portiun- 
culae aediculam coluit, et postea, pauper pro Christo factus, pauperem 
aedem illam adamavit, ibique Minoritici Ordinis fundamenta posuit, 
regulamque illam conscripsit, quam Innocentius III cl. me. Praedecessor 
Noster, divina monitus visione, probavit. Hic Clara, nobilis Asisiensis 
virgo, mundo valedicens, pauperem Franciscalem induit vestem, monia- 
liumque secundi Ordinis familiam instituit. Inde etiam tertius ille Fran- 
ciscalis Ordo originem duxit, cui Nos quidem nomen dedimus. Penes 
ecclesiam Sanctae Mariae Angelorum, sive de Portiuncula, primi Franci- 
scalis Ordinis capitulares coetus habiti: inde etiam manavit celeberrima 
indulgentia de Portiuncula, quam ab ipso Christo Domino, per Deiparae 
Virginis intercessionem, Franciscus pro spirituali christiani populi salute 
obtinuit anno Domini mccxvr. Etenim, ut traditur et Franciscalis Ordinis 
historici narrant, idem Sanctus, adiutus patrocinio Matris, cuius opem 
supplex imploraverat, enixis precibus petiit a Christo Iesu, ul omnibus 
ecclesiam illam introeuntibus concederet veniam et indulgentiam omnium 
peccatorum, quorum confessionem sacerdoti fecissent. Respondit ei 

Dominus id sibi placere, praecepitque ut Vicarium suum adiret et ab 
eo suo nomine indulgentiam illam postularet. Dicto audiens se con- 
tulit Perusiam Franciscus, et Honorio III, qui per illud temporis Eccle- 
siae sanctae regimen gerebat, divinum aperuit mandatum, haec addens 
verba: « Placeat Sanctitati Vestrae non dare annos, sed animas ». Per- 
cunctanti Honorio: « Quid ergo petis, Francisce? ». Respondit: « Volo, si 
« placeat Sanctitati Vestrae, quod quicumque venerint ad istam ecclesiam 
« confessi et contriti, et, sicut expedit, per sacerdotem absoluti, absolvan- 
« tur a poena et culpa a die baptismatis usque ad diem et horam introi- 
« tus ecclesiae supradictae ». Tunc Pontifex: « Multa petis, Francisce », 
et, rei novitate perculsus, subdidit, huiusmodi indulgentiae lucrandae 
modum non esse Romanae Curiae consuetudini consentaneum. At San- 
ctus: « Domine, quod peto, non ex parte mea, sed illius peto, qui misit me, 
« Dominus Iesus Christus ». Et Papa extemplo annuit, ter dicens: « Placet 
« mihi quod tu habeas ». - Haec indulgentiae origo, atque e miranda narra- 
tione patet amplissimam fuisse primam illam Nostri Praedecessoris con- 
cessionem, liberam idest, perpetuam, nullo temporis limite circumscri- 
ptam. Attamen, sicuti ipsi docent historici, postea, gravibus id suadentibus 
causis, praecipue promulgatione Cruciatae, idem Honorius tempus lucrandi 
eamdem indulgentiam quotannis ad unius diei naturalis spatium coar- 
ctavit, nempe a primis vesperis Kalendarum augusti mensis ad occasum 
usque solis diei sequentis. Haec vero temporis limitatio haud semper 
tot per saecula immutata permansit. Antequam enim Romani Pontifices 
Nostri Decessores dignati sunt plenariam indulgentiam, quotannis, in 
ecclesia Portiunculae dumtaxat, lucrandam die secunda mensis augusti, 
extendere primum ad omnes ecclesias primi Ordinis, deinde ad illas 
Ordinis secundi, nempe monialium, tandem ad eas quoque tertii Fran- 
ciscalis Ordinis, ubique terrarum sitas, non defuerunt exempla, eiusdem 
Sanctae Sedis gratia, in nonnullis aliis ecclesiis hasce indulgentias ad 
instar Portiunculae nuncupatas ad totam octavam alicuius festi fuisse 
productas. Poteratne stricta ad unum diem limitatio servari tantummodo 
in templo Sanctae Mariae Angelorum, unde indulgentia ipsa manaverat 
in universum orbem christianum? Quare factum est, ut vetustissima 
inibi consuetudo, iam inde a saeculo x1 et praesertim exeunte xv ac 
xvi ineunte saeculo, invaluerit in populo, ingrediendi et egrediendi ex 
aedicula Portiunculae pluries eodem die, pro lucranda indulgentia ple- 
naria ac potissimum die commemorationis omnium fidelium defuncto- 
rum, pro rite piandis tam salutari indulgentia in Purgatorio igne detentis 
animabus. Inde ingens populi concursus omnibus potioribus anni festi- 
vitatibus ad indulgentias acquirendas, et peramplum ac celeberrimum 

templum, Portiunculae aediculae super impositum, saepe impar visum 
peregre confluentium fidelium multitudini continendae. Porro de Hono- 
rii limitatione stricto sensu servanda, deque validitate indulgentiae de 
Portiuncula pro interiori sacello templi Deiparae Angelorum, anne ipsa 
etiam aliis anni diebus, praeter unicum ut supra designatum diem, foret 
ibi rite acquirenda, in Romana quoque Curia diu et ancipiti quidem 
sententia ad nostra usque tempora disceptatum est. Verum Romani 
Pontifices Nostri Praedecessores, qui, saepenumero, pietate ducti, ad 
sanctuarium de Portiuncula accesserunt, Franciscalis familiae votis beni- 
gnas aures praebere non dubitarunt. Ipsi enim ecclesiam illam quasi 
certatim novis itemque singularibus privilegiis auxerunt; praesertim 
Paulus III Farnesius, qui anno mpxxxxiv, dum in coenobio Perusino 
prope puteal beati Aegydii cum Minoribus fratribus colloqueretur, a 
coenobii ipsius Vicario rogatus, quid sentiret de consuetudine, quae inva- 
luerat ab immemorabili, lucrandi de Portiuncula indulgentias in aedicula 
templi Angelorum singulis anni diebus et non semel in anno, respondit, 
se ita esse credere, et ad omne dubium penitus tollendum se consue- 
tudinem ipsam piam probare, et suprema auctoritate Apostolica, qua- 
tenus opus esset, de integro sancire. Huius concessionis vivae vocis 
oraculo factae, certa supersunt, quae in tabulariis Franciscalibus asser- 
vantur, testimonia; haec inter gravis depositio Massei Bardi, religiosi 
ex Ordine Minorum, dein Episcopi Clusini, qui se colloquio adfuisse et 
Decessoris Nostri verba audivisse sub sacramenti religione asseruit. Iuvat 
etiam hic, quod historici referunt, memorare, Clementem Papam XII, qui, 
licet in Pontificatu constitutus, Franciscalis Ordinis patronatum retinere 
dignatus est, ad anxietates omnes delendas, audito favorabili suffragio 
Cardinalium Pico et Passeri, in sententiam venisse confirmandi, datis 
sub plumbo Litteris, veniam fidelibus, ad aedem Angelorum concurren- 
tibus, lucrandi singulis quibuscumque anni diebus de Portiuncula indul- 
gentiam; sed, ob sequutam brevi Pontificis mortem, rem infectam man- 
sisse. Innocentius quoque XII Sanctae Mariae Angelorum templo indui- 
gentiam plenariam quotidianam perpetuam largitus est anno mpcvc. Nos 
etiam, anno MCMXvVI, septimo exeunte saeculo a publicatione eiusdem 
indulgentiae plenariae in aedicula Asisiensi Sanctae Mariae Angelorum 
de Portiuncula, cum Minister generalis Ordinis Minorum supplices preces 
adhibuisset ut traditionem recognoscere dignaremur, quae iam, uti memo- 
ravimus, in suo Ordine invaluerat de privilegio lucrandi in eadem aedi- 
cula praedictam indulgentiam singulis diebus per annum toties quoties, 
piis votis annuere non dubitavimus, et donec nova super hac re studia 
inirentur, ad annum eiusdem indulgentiae concessionem interim fecimus. 

Nunc autem, omnibus rei momentis aitento ac sedulo studio perpensis, 
cum generalis Minister, auspicatam occasionem nactus septimi saeculi 
feliciter elapsi a memorata indulgentiae publicatione, iterata prece Nos 
adierit instanter, ut enunciatam singulis anni diebus indulgentiam pro 
sacello de Portiuncula suprema Apostolica auctoritate recognoscere et 
in perpetuum sancire velimus; Nos, animo repetentes per Portiunculae 
indulgentiam, sicuti scripsit Venerabilis Cardinalis Robertus Bellarmino, 
tria catholica dogmata confirmari, unum de indulgentiis, alterum de Pon- 
tifice Maximo, tertium de Confessione, votis his annuendum, quantum 
in Domino possumus, existimavimus. Et quia, ad preces sancti Francisci, 
Christus ipse plenariam indulgentiam dedit, sed nonnisi per ministerium 
Vicarii sui Pontificis Maximi dedit, nec nisi per contritionem et confes- 
sionem a culpa expiatis et eam ecclesiam visitantibus dedit, cum Hono- 
rianae limitationis causae iamdiu fuerint sublatae, omnibus disiectis 
difficultatibus et dubiis, Nos, omni temporis coarctatione abrogata, quod 
primum Christo et Francisco placuit, in praesens exsequi laetamur. Quae 
cum ita sint, audito et favente dilecto filio Nostro Oreste S. R. E. dia- 
cono Cardinali Giorgi, Poenitentiario Maiore, Fratrum Minorum Ordinis 
Patrono et Legato Nostro pro Patriarchali Basilica Sanctae Mariae ab 
Angelis in Portiuncula, de omnipotentis Dei misericordia ac BB. Petri 
et Pauli Apostolorum Eius auctoritate confisi, consuetudinem, quae ab 
immemorabili tempore, uti iam diximus, in templo de Portiuncula inva- 
luit, lucrandi indulgentiam eamdem etiam aliis anni diebus, praeter uni- 
cum designatum ab Honorio Papa, omni limitatione sublata, confirma- 
mus et sancimus, vel, quatenus opus sit, veniam de integro concedimus, 
ut in posterum fideles ex utroque sexu, non tantummodo altera die 
mensis augusti, sed singulis quibusque anni diebus, quibus, admissorum 
tantummodo sacramentali confessione rite expiati,'non Basilicam Patriar- 
chalem Sanctae Mariae Angelorum, in qua ne die quidem augusti mensis 
altera talis indulgentia viget, sed in ipsa situm sacellum de Portiuncula 
visitent, quoties idem sacellum contrito saltem corde ingredientur, toties 
plenariam omnium peccatorum suorum indulgentiam consequi valeant. 
Attamen, ut haec gratia omnino singularis permaneat, et locum omnium 
sanctissimum dumtaxat illustret, volumus expresse ac '‘praecipimus, ut 
haec indulgentiae de Portiuncula ad singulos anni dies amplificatio 
minime pertineat sive extendi queat, quavis de causa, ad alias etiam 
Minorum Ordinis ecclesias. Ad perennandam denique auspicati eventus 
memoriam, volumus ut in Breviario Romano-Seraphico in Lectione VI 
Dedicationis templi de Portiuncula recognitionis huius sive novae con- 
cessionis expressa mentio fiat. 

Decernentes praesentes Litteras Nostras firmas, validas atque effi- 
caces semper exstare ac permanere, suosque plenos atque integros effe- 
ctus sortiri atque obtinere, illisque ad quos pertinent sive pertinere pote- 
runt, nunc et in posterum plenissime perpetuoque suffragari, sicque 
rite iudicandum esse ac definiendum, irritumque ex nunc et inane fieri, 
si quidquam secus super his a quovis, auctoritate quavis, scienter sive 
ignoranter, attentari contigerit. Non obstantibus constitutionibus et ordi- 
nationibus Apostolicis, ceterisque omnibus, etiam speciali atque individua 
mentione ac derogatione dignis, in contrarium facientibus quibuscumque. 

Datum Romae apud Sanctum Petrum, sub anulo Piscatoris, die 
Xvi mensis aprilis anno mcmxx!, Pontificatus Nostri septimo. 


P. Carp. Gasparri, a Secretis Status. 


Vi 


UNIO APOSTOLICA SACERDOTUM PARISIIS INSTITUTA IN PRIMARIAM ERIGITUR 
SEU CONFIRMATUR, ATQUE INDULGENTIIS ET GRATIIS SPIRITUALIBUS 
DITATUR. 

BENEDICTUS PP. XV 


Ad perpetuam rei memoriam. — Romanorum Pontificum Decesso- 
rum Nostrorum vestigiis insistentes pias Societates ad pietatis et cari- 
tatis opera exercenda institutas, ex quibus uberes percipit christiana 
res fructus spirituales, peculiaribus honoribus, privilegiis et gratiis 
augere ac locupletare pro re ac tempore satagimus. Harum in nume- 
rum exploratum plane Nobis est iure meritoque esse accensendam 
Unionem Apostolicam sacerdotum saecularium, quae a Ssmho Corde Iesu 
audit. Haec enim Societas, primum anno 1862 in Gallia instituta frugi- 
ferum ad finem firmandae ac tuendae cleri unitatis, proposita universis 
sociis, per opportuna caritatis officia, uniformi vitae ratione ita ut sparsi 
per christianum orbem levitae fraternae dilectionis vinculo inter se 
devincirentur, annuentibus, immo et faventibus locorum Ordinariis, brevi 
sexaginta annorum intervallo, tanta, favente Deo, incrementa percepit, 
ut in praesens plurimas totius christiani orbis dioeceses pervaserit et 
in Europa non minus quam in America tam Septentrionali, quam Meri- 
dionali, Australasia, Cocincina, Indiis Orientalibus et longinquis aliis 
regionibus mirifice floreat uberrimosque pietatis ac sanctitatis fructus 
edat. Romani Pontifices Nostri Decessores Pius IX, Leo XIII et rec. me. 
Decessor Noster Pius Pp. X Unionem enunciatam pluries publicis docu- 

mentis laudare et commendare plurimisque indulgentiis ac privilegiis 
augere et locupletare non dubitarunt. Nune vero cum hodiernus ipsius 
Unionis Moderator generalis dilectus filius Aloisius Lamerand, ut ipsa 
Associatio Matrix eiusque filiales magis magisque in dies promoveantur, 
eaeque, ad normam Codicis iuris canonici nuper editi, opportunis legibus 
regantur, Nos supplicibus votis flagitaverit, ut suppleto, quatenus opus 
sit, quolibet sive erectionis sive associationis filialium defectu hucusque 
forsan incurso, eamdem Associationem Matricem ad Primariae gradum 
pro universo catholico orbe erigere dignemur; Nos, animo repetentes 
singularia in rem sacram merita quibus Unio ipsa commendatur, optatis 
his annuendum ultro libenterque existimavimus. Quae cum ita sint, col- 
latis consiliis cum VV. FF. NN. S. R. E. Cardinalibus Congregationi 
praepositis pro Tridentini Concilii decretis interpretandis, sanatis aucto- 
ritate Apostolica (ut omnes ambigendi causae penitus tollantur) omnibus 
defectibus fortasse ad hunc usque diem incursis circa erectionem, aggre- 
gationes et adscriptiones, Unionem Apostolicam sacerdotum, perpetuo 
statuta eius sede in sacello Sancti Dionysii Basilicae Ssmhi Cordis Jesu 
in Monte Martyrum Lutetiae Parisiorum, item Apostolica Nostra auctori- 
tate, praesentium vi perpetuumque in modum, in Primariam pro uni- 
verso orbe catholico constituimus, ita ut sit revera et habeatur Unio 
Matrix ac persona iuridica, ad tramitem iuris, una cum adnexis iuribus 
ac privilegiis propriis. Unionis autem memoratae sic per Nos in Matri- 
cem, sive Primariam, erectae Moderatori atque Officialibus praesentibus 
ac futuris largimur, auctoritate Nostra Apostolica, praesentium tenore, 
ut ipsi alias quaslibet eiusdem nominis atque instituti Uniones, ubique 
terrarum tam actu erectas quam erigendas in posterum, sibi aggregare 
legitime queant,. servata forma constitutionis Clementis PP. VIII Prae- 
decessoris Nostri rec. me. aliisque Apostolicis constitutionibus desuper 
editis, et cum illis communicare licite possint indulgentias omnes ac 
spirituales gratias ipsi Primariae Unioni a Sede Apostolica concessas, 
quae tamen cum aliis communicari valeant. Praeterea, cum eiusdem 
Unionis Moderator generalis Nos quoque humili prece adierit, ut de 
indulgentiis quas rec. me. Decessor Noster Pius PP. X eidem Unioni 
largitus est per similes Apostolicas Literas die 28 mensis decembris 
anno 1903 Piscatoris anulo obsignatas, quasdam immutare velimus, 
nonnullis etiam additis privilegiis et gratiis spiritualibus; Nos, audito 
Cardinali S. R. E. Poenitentiario Maiori, haec quae infrascripta sunt 
decrevimus. Nimirum, de omnipotentis Dei misericordia ac BB. Petri et 
Pauli Apostolorum Eius auctoritate confisi, omnibus et singulis sacer- 
dotibus qui dictam piam Unionem in posterum ingredientur, die quo 

ipsi primum eidem Sodalitio nomen dederint, et die similiter quo tyro- 
cinio expleto professionem emiserint, simulque vere poenitentes et con- 
fessi sacrosanctum Missae Sacrificium celebraverint et aliquo temporis 
spatio pro christianorum Principum concordia, haeresum extirpatione, 
peccatorum conversione ac sanctae Matris Ecclesiae exaltatione pias ad 
Deum preces effuderint, respective plenariam; ac tam inscriptis quam in 
posterum inscribendis in eadem Unione sacerdotibus, qui in quolibet 
annuo conventu, sive generali, sive nationali, sive dioecesano, iuxta 
Unionis tabulas celebrando, actum consecrationis Ssmo Cordi Iesu: 
« Domine Iesu Redemptor », una cum acto consecrationis Beatae Vir- 
gini: « Ad te uno animo » pie recitent, aliaque iniuncta pietatis opera 
impleant, etiam plenariam omnium peccatorum suorum indulgentiam 
et remissionem misericorditer in Domino concedimus. Quoties vero in 
spiritualibus dictae Unionis conventibus, qui solent haberi intra men- 
sem, inscripti sacerdotes eosdem actus contrito saltem corde recitent, 
septem annos totidemque quadragenas; quoties autem item contrito 
corde actum consecrationis Virgini recitent, de numero poenalium tre 
eentos iis dies in forma Ecclesiae solita expungimus. Die etiam quo 
Ssmhi Cordis Iesu, Unionis ipsius titularis, festum quotannis agitur, sacer- 
dotibus Unionis sociis, qui iniuncta pietatis opera rite impleverint, ple- 
nariam \largimur indulgentiam; et partialem centum dierum relaxatio- 
nem, iisdem sociis a Pio PP. X per Literas Apostolicas, de quibus 
habita supra mentio est, tributam, quoties menstruo secessui operam 
navent, tam pro sodalibus, quam pro aliis sacerdotibus ad idem pium 
opus incumbentibus, in plenariam indulgentiam de Nostra benignitate 
commutamus, dummodo hi tamen quae iniuncta sunt pro plenariis indul- 
gentiis lucrandis pietatis opera rite adimpleant. Similiter volumus, ut 
iam ter in hebdomada ab ipso Decessore Nostro concessum personalis 
altaris privilegium, ad quatuor dies in hebdomada pro sociis extendatur. 
Insuper Unionis Apostolicae sociis praesentibus ac futuris facultatem 
impertimur adnectendi Crucifixis indulgentiam dictam « toties quoties » 
et adnectendi Rosariis indulgentias Patrum Ordinis Praedicatorum 
(exclusis indulgentiis propriis pro fidelibus Confraternitati Rosarii inseri- 
ptis), nec non applicationem Rosariis indulgentiarum, quae a Patribus 
Crucigeris appellantur, in perpetuum similiter prorogamus. Tandem cum 
idem generalis Moderator pro universis Unionis Apostolicae sacerdotibus 
sociis facultatem rogaverit benedicendi atque imponendi sub unica for- 
mula quinque Scapularia; Nos preces ipsas exhibitas Nobis a SS. Rituum 
Congregationi Cardinali Praefecto peramanter excipientes, dictae Apo- 
stolicae Unionis sacerdotibus sociis praesentibus ac futuris, dummodo 

singulis facultatibus rite sint muniti, veniam perpetuo facimus quinque 
Scapularia rite benedicendi atque imponendi unica sub formula, facta 
insuper potestate, occasione magni fidelium concursus, tempore vel pere- 
grinationum vel missionum, eadem Scapularia conglobatim benedicendi, 
cum dispensatione tradendi nomina singulorum inscriptorum, quoties 
id praescriptum sit pro quibusdam Scapularibus. Porro mandamus ut 
sociis supradictis, si malint, liceat plenariis his ac partialibus indulgentiis 
functorum vita labes poenasque expiare. 

Decernentes praesentes Literas firmas, validas atque efficaces sem- 
per exstare ac permanere, suosque plenos atque integros effectos sortiri 
atque obtinere, ipsique piae Unioni sic in Primariam a Nobis erectae 
nunc et in posterum plene suffragari; sicque rite iudicandum esse ac 
definiendum, irritumque ex nunc et inane fieri si quidquam secus super 
his a quovis, auctoritate qualibet, scienter sive ignoranter attentari con- 
tigerit. Decernimus etiam ut in reliquis serventur religiose conditiones 
omnes praecedentibus Nostri Decessoris Literis adiectae. Volumus autem 
ut Nostrarum praesentium Literarum transumptis, seu exemplis, etiam 
impressis, manu alicuius notarii publici subscriptis et sigillo personae 
in ecclesiastica dignitate vel officio eonstitutae munitis, eadem prorsus 
fides adhibeatur, quae adhiberetur ipsis praesentibus si forent exhibitae 
vel ostensae. Non obstantibus contrariis quibuscumque. 

Datum Romae apud Sanctum Petrum, sub anulo Piscatoris, die 
aprilis mcmxx!, Pontificatus Nostri anno septimo. 


P. Carp. Gasparri, a Secretis Status. 


Vil 


SANCTUARIUM BEATAE MARIAE VIRGINIS DE MISERICORDIA IN DIOBCESI MACB- 
RATENSI TITULO AC PRIVILEGIIS BASILICAE MINORIS HONESTATOR. 


BENEDICTUS PP. XV. 


Ad perpetuam rei memoriam. — Anno Domini 1447, mortifera gras- 
sante pestilentia, Maceratensis urbis cives Virginem Mariam, sub titulo 
Misericordiae, civitatis Patronam vocarunt et in illius honorem, ex 
voto et pro gratiarum actione ob servatam a contagio urbem, parvae 
molis aedem condiderunt, quae postea, labentibus saeculis amplificata, 
anno 1742, Aloisio Vanvitelli architecto, de integro a fundamentis, prae- 
nobili structura atque amplitudine non minus quam mirificis artis ope- 

ribus decora, surrexit. Praediviti super altari, quod in honorem Beatae 
Mariae Virginis a Misericordia Deo dicatum est, eminet inclyta miraculis 
ipsius Deiparae Virginis imago, quae sub enunciato titulo a civibus 
atque advenis et peregre confluentibus fidelibus religiosissime colitur. 
Sacrae huic imagini anno 1496 argenteam coronam municipes obtule- 
runt; eidemque die 24 mensis augusti anno 1721, ex decreto Capituli 
Patriarchalis Vaticanae Basilicae, aureum diadema donatum impositum- 
que fuit. Electionem Beatissimae Virginis a Misericordia in praecipuam 
Maceratensis dioecesis et civitatis Patronam anno 1852 ratam habuit 
rec. me. Pius PP. IX Praedecessor Noster, eandemque suprema Aposto- 
lica auctoritate sanxit et privilegiis omnibus adnexis de more cumulavit. 
Eodem in sanctuario divini cultus decori et frequentiae fidelium satis 
superque perspectum est, tum copiosa et locuplete supellectili, quibus 
abunde sacra ipsa aedes praedita est, tum sacris ritibus ac caeremoniis, 
nec non privilegiis atque indulgentiis a Decessoribus Nostris Romanis 
Pontificibus illi concessis. Exstant ibidem permultae sacrae Relliquiae 
et corpus sancti Prosperi martyris, quod subtus altare Beatae Mariae 
Virginis a Misericordia conditum est. Haec animo repetentes, cum hodierni 
Priores et sodales Confraternitatis a Sstha Trinitate, canonice erectae in 
enunciato templo sive sanctuario Virginis a Misericordia, Nos flagitaverint 
enixis precibus, vota etiam exprimentes utriusque Capituli Maceratensis, 
ecclesiarum nempe cathedralis et conlegiatae, ut, propediem vertente 
anno bis saeculari ab inclytae imaginis coronatione, memoratum san- 
ctuarium ad Basilicae minoris honorem evehere dignemur; hisque pre- 
cibus et votis accedant amplissima suffragia venerabilium fratrum Ioan- 
nis Tacci, Archiepiscopi titularis Nicaeni et Praefecti Palatii Nostri 
Apostolici, ac Dominici Pasi, Episcopi Maceratensis et Tolentini, Nos 
optatis his annuendum ultro libenterque existimayimus. Quae cum ita 
sint, collatis consiliis cum VV. FF. NN. S. R. E. Cardinalibus Congrega- 
tioni praepositis Ss. Rituum, Apostolica Nostra auctoritate, praesentium 
vi perpetuumque in modum ecclesiam sive sanctuarium Beatae Mariae 
Virginis de Misericordia, civitatis et dioecesis Maceratensis Patronae 
principalis, ad titulum et dignitatem Basilicae minoris evehimus, cum 
omnibus honorificentiis ac privilegiis quae hac de causa almae huius 
Urbis Basilicis minoribus competunt. 

Decernentes praesentes Literas firmas, validas atque efficaces sem- 
per exstare et permanere, suosque plenos atque integros effectus sortiri 
et obtinere, illisque ad quos spectant, sive spectare poterunt, nunc et 
in posterum amplissime suffragari; sicque rite iudicandum esse ac defi- 
niendum, irritumque ex nunc et inane fieri si quidquam secus super 

his a quovis, auctoritate qualibet, scienter sive ignoranter attentari con- 
tigerit. Non obstantibus contrariis quibuscumque. 

Datum Romae apud Sanctum Petrum, sub anulo Piscatoris die 
xxi aprilis Mcmxx!, Pontificatus Nostri anno septimo. 


P. Carp. Gasparri, @ Secretis Status. 


EPISTOLA 


AD EMOS PP. DD. IOSEPHUM CARD. FRANCICA NAVA, ARCHIEPISCOPUM CATA- 
NENSEM, ET ALEXANDRUM CARD. LUALDI, ARCHIEPISCOPUM PANORMITANUM, 
CETEROSQUE ARCHIEPISCOPOS ET EPISCOPOS SICILIAE: DE FELICI EXITU 
CONCILIE PLENARII GRATULATIONES, 


Dilecti filii Nostri et venerabiles fratres, salutem et apostolicam 
benedictionem. — Dignum plane pietate vestra Nobisque peracceptum 
fuit officium quo vos, antequam e Plenario Siciliae Concilio discederetis, 
coniunctim ad Nos animos per amantissimas litteras intendistis ut cum 
fidem erga Iesu Christi Vicarium tum animarum studium, quo flagratis, 
reverenter profiteremini. Cum enim grex universus, pro apostolico 
munere, curae Nostrae demandatus sit, nihil magis optare debemus 
quam quidquid ad singularum dioecesium bonum conferre potest. Nec 
dubium sane est quin congressio vestra laetos sit salutis fructus alla- 
tura; non modo quia aptius ita sapientissimae Ecclesiae leges mutatis 
temporum rationibus accommodantur, sed etiam quia semper Sicanus 
populus, clero quidem praeeunte, sollertiae sacrorum Antistitum egregie 
respondere consuevit. Nos vero, quemadmodum per Legatum Nostrum, 
Cardinalem Caietanum De Lai, adesse vobis voluimus dum consultaretis, 
ita nunc, Concilio acto, libenter quae communiter scivistis auctoritate 
Nostra probamus, ac fore confidimus ut, religione aucta in augusta Iesu et 
Mariae Corda, quibus quidem auspicato greges vestros dudum consecravi- 
stis, christianae vitae sanctitas istic revirescat, cum qua regionis cuiusvis 
prosperitas feliciter coniuncta est. Caelestium autem conciliatrix mune- 
rum praecipuaeque benevolentiae Nostrae pignus Apostolica sit benedi- 
ctio, quam vobis, dilecti filii Nostri et venerabiles fratres, universoque 
clero ac populo unicuique vestrum concredito, effuso animo impertimus. 

Datum Romae apud Sanctum Petrum, die xx mensis ianuarii McMxx!, 
Pontificatus Nostri anno septimo. 


BENEDICTUS PP. XV 

ACTA SS. CONGREGATIONUM 


SACRA CONGREGATIO CONSISTORIALIS 


PACENSIS-DE BENI 


DH FINIUM COMMUTATIONB 


DECRETUM 


Commissarius provincialis et Patres Franciscani civitatis La Pas 
nuper ab Apostolica Sede postularunt, ut Vicariatui Apostolico de 
Beni unirentur duae missiones vulgo Covendo et S. Anna, quae in 
praesenti ad dioecesim Pacensem pertinent. Cum petitionis causae ex 
legitimo processu iustae inventae essent, ipseque Vicarius Capitularis 
Pacensis id expediens pro animarum cura censuisset et Delegatus ad 
negotia Sanctae Sedis gerenda in Republica Boliviana rem commendasset, 
SSmus Diius Noster Benedictus PP. XV oratorum precibus benigne 
annuit. Suppleto igitur, quatenus opus sit, quorumcumque hac in re 
interesse habentium vel habere praesumentium, consensu, de Aposto- 
licae potestatis plenitudine, missiones vulgo Covendo-et S. Anna earumque 
territorium, cum omnibus et singulis in eis exsistentibus et commoran- 
tibus, a dioecesi Pacensi separat et avellit, easque Vicariatui Apostolico 
de Beni aggregat et addicit. Ad haec autem exsecutioni mandanda deputat 
R. P. D. Titum Trocchi, Archiepiscopum titularem Lacedaemoniensem, 
in Boliviana Republica Apostolicum [nternuntium, eique tribuit necessa- 
rias et opportunas facultates, etiam subdelegandi ad effectum de quo 
agitur, quemlibet virum in ecclesiastica dignitate constitutum, onere 
eidem imposito ad hanc Sacram Congregationem mittendi, intra sex 
menses, a data praesentium computandos, authenticum exemplar exse- 
cutionis peractae. 


I 
| 

Hisce super rebus idem SSmus Dius praesens edi iussit consisto- 
riale decretum perinde valiturum ac si Apostolicae sub plumbo Litterae 
expeditae fuissent. Contrariis quibuscumque non obstantibus. 

Datum Romae, ex aedibus Sacrae Congregationis Consistorialis, die 
20 maii 1921. 


C. Carp. De Lat, Epise. Sabinen., Secretarius. 
L. 58S. 


Aloisius Sincero, Adsessor. 


Il 


DB PONTIFICIO COLLEGIO SACERDOTUM PRO ITALIS AD EXTERNA EMIGRAN- 


TIBUS. 
NOTIFICATIO 


Sacerdotum Collegium, quod Motw proprio diei 13 martii 1914 
Pius X instituit, SSthus D. N. Benedictus XV, instauratis magna cum 
munificentia aedibus « Via della Scrofa, n. 70 », hisce diebus aperuit ad 
instituendos italos sacerdotes qui se dare intendunt ministerio spiritualis 
adsistentiae Italis ad exteras regiones emigrantibus praestandae. 


* 
@ 


Praecipuae Collegii leges hae sunt: 


1. Collegii finis est ut praeparet iuniores sacerdotes, ad Italos in 
peregrinas regiones migrantes honeste et religiose excolendos et iuvan- 
dos. In Collegio itaque non recipientur nisi sacerdotes qui animi men- 
tisque virtutibus, aetate, prospera valetudine, aliisque dotibus huic fini 
assequendo sint pares. 

%. Supremus Collegii Praeses erit Praelatus pro Italis ad externa 
emigrantibus. 

Tres sacerdotes singulatim electi, unus ab Emo Cardinali a Secre- 
tis S. C. Consistorialis, alter ab Emo Cardinali Urbis Vicario, tertius a 
Praelato pro Italis ad externa emigrantibus, eodem munere fungentur ac 
Deputati pro Seminariis. 

3. Praelatus, supremus Collegii moderator, cum approbatione Car- 
dinalis S. C. Consistorialis Secretarii et Emi Urbis Vicarii, sacerdotem 
eliget, qui Rectoris Collegii munere fungatur: eiusque erit Collegium 
ipsum moderari prout iuris et officii est Rectorum Seminariorum. 

4. Acceptatio uniuscuiusque sacerdotis pertinebit ad Praelatum pro 
Italis ad externa emigrantibus, qui, ante omnia, notitias de vita et 
moribus praesertim ab Ordinario eiusdem sacerdotis quaerat; et eos 
tantum in Collegio recipiat, qui conditionibus praediti sint in art. 1 
recensitis. 

5. Sacerdotes qui in Collegio recipi cupiunt petitionem scriptam 
Praelato pro Italis ad externa emigrantibus exhibere debent, qua indi- 
centur uniuscuiusque patria, dioecesis, aetas, curriculus studiorum, 
munia quibus quisque in dioecesi functus sit aliaque requisita. 

6. Statim ac aliquis sacerdos ingressus fuerit, Rector certiorem 
faciet Emum Cardinalem Urbis Vicarium. 

7. Significare poterunt alumni regionem, ubi malint munere fungi 
pro emigrantibus. Morem tamen gerent moderatoribus, qui aliter, iustis 
de causis, statuendum censuerint. 

8. Ordinaria mansio in Collegio erit unius anni, a medio octobri 
ad mensem iulium anni insequentis. Quod temporis spatium iustis de 
causis in singulis casibus poterit prorogari. 

9. Alumni quarto quoque mense periculum studiorum facient intus 
domique, quo suum in disciplinis progressum ostendant, et si quis 
deficiens inveniatur, poterit ad propriam dioecesim remitti. 

10. Alumni qui, quavis de causa, existimabuntur non idonei ad 
munus emigrantes adiuvandi, poterunt a Praelato supremo Collegii 
moderatore dimitti, iique dimissi Romae consistere prohibentur, sed in 
dioecesim suam redire debebunt. 

11. Disciplinae institutionis et studii erunt: 

a) linguae exterae: anglica, hispanica, lusitana, teutonica, iuxta 
regiones ad quas potissimum alumnus destinatur; 

b) iurisprudentia civilis, mores et consuetudines Jocorum iuxta idem 
criterium; 

c) disciplina apologetica et pastoralis; 

d) sacra liturgia et cantus ecclesiasticus; 

e) elementa habendi et reddendi rationes; 

f) elementa hygienis et medicinae. 

12. Sacerdotes, Collegii alumni, dum in Urbe manent, subiecti erunt 
Emo Cardinali Vicario; et, quoad interiorem disciplinam, Praelato et 
Rectori. 

13. Exacto tirocinio, mittentur ad exteras regiones ad Italos emi- 
gratos aliosque, si opus sit, iuvandos, initis prius tractationibus inter 
locorum Ordinarios et Praelatum Collegii Praesidem, et cum debito 
Sacrae Congregationis Consistorialis rescripto. 

14. Missio decem annos regulariter perdurabit: eaque perdurante 
sacerdotes, tum quoad disciplinam eeclesiasticam et morum correctio- 
nem, tum quoad animarum curam, subiecti erunt Ordinario loci ad tra- 
mitem communis iuris. Quotannis tamen de se et de suis rebus docebunt 
Praelatum pro Italis ad externa emigrantibus. 

15. Sacerdotes, sive dum in Collegio in Urbe manent, sive dum in 
missione in extera regione versantur, Ordinarium suum in Italia non 
amittunt; nisi forte per incardinationem, servatis de iure servandis, exte- 
rae dioecesi cooptentur. 

16. Expletis decem missionis annis, sacerdotes redire poterunt ad 
suam dioecesim in Italia; aut, obtentis a Sacra Congregatione Consisto- 
riali opportunis facultatibus, ubi degunt permanere. Eos vero redeuntes 
Ordinarii non recipiant uti alienos, sed uti proprios ac benemeritos, 
qui in exteris locis fidem et pietatem in italica gente servare studue- 
runt, quique idcirco saltem indirecte, sed interdum etiam directe, suae 
originis dioecesi profuerunt. Itaque iusta ratio de iisdem habenda erit 
quoties de muneribus et officiis seu beneficiis conferendis agetur. 


* 
a* 


Praelatus pro Italis ad externa emigrantibus constitutus est R. P. 
D. Michaél Cerrati, Episcopus tit. Lyddensis. 


* 
* * 


Collegium aliquot iam numerat alumnos, quamvis nonnisi paucos 
ante menses aedes instrui potuerint. Qui itaque Ordinarii, utriusque 
praesertim Americae, ope indigeant aliquot sacerdotum in bonum Ita- 
lorum apud se commorantium, eos postulare poterunt sive a Sacra Con- 
gregatione Consistoriali, sive directe ab ipso Praelato huic Collegio 
praeposito. 

Datum Romae, ex aedibus Sacrae Congregationis Consistorialis, 
die 26 maii 1921. 


a C. Carp. De Las, Episc. Sabinen., Secretarius. 


L. S. 
Aloisius Sincero, Adsessor. 


| 


318 Acta Apostolicae Sedis - Commentarium Offciale 


Ill 
PROVISIO ECCLESIAE 


SSmus Diius Noster Benedictus PP. XV per decretum S. C. Con- 
sistorialis datum die 9 iunii 1921 cathedralibus Ecclesiis Nicoteriensi 
et Tropienst invicem perpetuo canonice unitis praefecit Episcopum 
R. D. Felicem Cribellati, presbyterum dioecesis Derthonensis, e Con- 
gregatione Filiorum Divinae Providentiae. 


SACRA CONGREGATIO DE RELIGIOSIS 


NORMAE 


SECUNDUM QUAS SACRA CONGREGATIO DE RELIGIOSIS IN NOVIS RELIGIOSIS 
CONGREGATIONIBUS APPROBANDIS PROCEDERE SOLET. * 


PROOEMIUM 


i. Parvus hic Normarum codex nihil aliud est quam sectio prior 
Normarum pro approbandis religiosis Institutis votorum simplicium, 
quae auctoritate Sacrae Congregationis EE. et RR., anno 1901, in lucem 
prodierunt, novo tamen Codici universali iuris canonici accommodata. 
Secunda enim sectio Normarum, post Codicis promulgationem, iam 
non videtur necessaria, cum constitutionum scriptores et prae oculis 
habere debeant canones, qui religiosos respiciunt, et consulere possint 
probatos auctores, qui de religiosis, post editas praefatas Sacrae Con- 
gregationis EE. et RR. Normas, scripserunt. 

%. Sicut vero novae Normae antiquarum titulum adamussim retinent, 
ita et eundem duplicem finem. Huc enim spectant: 

a) ut in novis religiosis Congregationibus earumque constitutioni- 
bus approbandis stabilis quaedam praxis servetur; 

b) ut, tam locorum Ordinariis, quam ipsarum Congregationum 
Superioribus, documenta et informationes, ad Sacram Congregationem 
transmittenda, in prospectu sint, quo huiusmodi approbationum negotia 
facilius et celerius expediantur. 


* Nemini liceat sine venia Sanctae Sedis harum Normarum versiones in alias 
liaguas edere. 

Caput | 


De diversis gradibus approbationis religiosarum Congregationum 


3. Quoties aliquis Episcopus, iuxta canonem 492 § 1, novam aliquam 
religiosam votorum simplicium Congregationem condere opportunum 
iudicaverit, re adhuc integra, Sacram Congregationem. de Religiosis adeat, 
eam distincte docendo de iis, quae necessaria sunt, ut ipsa Sacra Con- 
gregatio de opportunitate novae fundationis mature iudicare possit. 

4. Docebit praesertim, quis qualisque sit novae Congregationis 
auctor et qua is causa ad eam instituendam ducatur; quibus verbis 
conceptum sit Congregationis condendae nomen seu titulus; quae sit 
forma, color, materia habitus a novitiis et professis gestandi; quot et 
quaenam sibi opera Congregatio assumptura sit; quibus opibus tuitio 
eiusdem contineatur; an similes in dioecesi sint Congregationes, et 
quibus illae operibus insistant. 

5. Licentia vero obtenta, iam nihil obstabit, quominus novam Con- 
gregationem condat. Congregatio tamen ita condita iuris erit dioecesani; 
ac propterea, etiam post suam fundationem, quamvis decursu temporis 
in plures dioeceses diffusa, usque tamen dum pontificiae approbationis 
aut laudis testimonio caruerit, vi canonis 492 § 2, remanet dioecesana, 
Ordinariorum iurisdictioni, ad normam iuris, plane subiecta. 

6. Decretum laudis. Est primus actus quo S. Sedes ad novae Con- 
gregationis opus manum ita admovet, ut desinat esse simpliciter dioe- 
cesana. Per hunec actum, Sacra Congregatio Religiosorum Sodalium 
negotiis praeposita, praemissa narratione prooemiali fundationis novae 
Religionis, eius tituli, finis, votorum, formae regiminis ac auctoritatis 
supremi Moderatoris, concludit: « SStus Dominus Noster JN..., attentis 
« litteris commendatitiis Antistitum, quorum in dioecesibus Instituti, de 
« quo agitur, domus reperiuntur, Institutum ipsum, uti Congregationem 
« religiosam sub regimine Moderatoris Generalis..., praesentis Decreti 
« tenore, amplissimis verbis laudat ac commendat; salva Ordinariorum 
« iurisdictione ad normam sacrorum canonum ». 

7. Hoe decretum laudis conceditur si, post elapsum a prima fun- 
datione congruum tempus, nova Congregatio satis diffusa fuerit et dederit 
fructus pietatis, observantiae religiosae et spiritualis emolumenti; de 
quibus constare debet per litteras testimoniales Antistitis vel Antistitum 
Ordinariorum, in cuius vel in quorum dioecesibus, seu territoriis, Con- 
gregatio habet domos vet domum. 


Acta, vol. XIII, a. 8. — 18-6-921, 2 

8. Ad obtinendum decretum laudis exhiberi debent Sacrae Congre- 
gationi: 

a) supplex libellus ad Summum Pontificem, subsignatus a supremo 
Moderatore et a suis Assistentibus seu Consiliariis; 

b) litterae testimoniales Ordinariorum de quibus supra (cf. art. 7); 
quae litterae obsignatae et sub secreto mitti debent; 

c) relatio a Moderatore supremo et a suis Assistentibus seu Con- 
siliariis subscripta, ac ut authentica et veridica ab Episcopo domus prin- 
cipis Congregationis laudandae confirmata, qua exponatur, non modo 
ipsius Congregationis origo cum nomine fundatoris eiusque praecipuis 
qualitatibus, sed etiam eius status personalis, disciplinaris, materialis et 
oeconomicus, addita praeterea notitia de novitiatus institutione, de novi- 
tiorum et postulantium numero ac disciplina; 

d) Constitutiones ab Episcopo recognitae et approbatae, lingua 
vel latina, vel italica, vel gallica conscriptae et typis impressae: 

e) denique, si agatur de aliqua Congregatione tertiariorum in com- 
muni viventium, etiam testimonium Moderatoris generalis primi Ordinis, 
quo constet eam eidem primo Ordini fuisse aggregatam, iuxta cano- 
nem 492 § 1. 

9. Decretum approbationis. Conceditur decretum approbationis novae 
Congregationi, si, post datum decretum laudis, per satis diuturni tem- 
poris experimentum probatur eius firma compago, constitutionum accom- 
modatio et vigens observantia, regiminis recta ratio, religiosorum studium 
servandae disciplinae in vinculo caritatis ad intra, et zelus in adimplendis 
operibus suae Religionis propriis ad extra. 

10. De praedictis conditionibus constet oportet tum ex relatione 
status Congregationis, quam iterum, prout supra in art. 8 c) describitur, 
supremus Moderator exhibere debet, cum supplicem libellum porrigit 
ad obtinendam approbationem; tum etiam ex commendationis litteris, 
iterum dandis, ut supra clausis, ab omnibus Ordinariis, in quorum ter- 
ritoriis aliqua novae Religionis domus sita est, tum demum ex consti- 
tutionum codice, iterum S. Congregationi exhibendo. 

11. Per hoc alterum decretum, de quo sermo est: « Sanctissimus 
« Dius Noster NV ..., attenta ubertate salutarium fructuum, quos tulit 
« Congregatio religiosa N..., attentisque..., eam approbat et confirmat 
« sub regimine Moderatoris Generalis; salva Ordinariorum iurisdictione 
«ad normam sacrorum canonum ». 

12. Quamvis inter decretum laudis et decretum approbationis congrui 
temporis decursus, ut supra dictum est (cf. art. 9), plerumque exigatur, 
nonnumquam tamen, licet raro, decretum definitivae approbationis con- 


{ 

ceditur, quin huic decretum laudis praecurrerit. Quod quidem fit, si 
conditiones in favorem novae Religionis, cum primum se sistit coram 
Sacram Congregationem, ita sunt numeris omnibus absolutae, ut nulla 
videatur ratio ulterius differendi definitivam approbationem. 


Caput I] 


De Congregationibus caute tantum, aut nullo modo laudandis et appro- 
bandis. 


13. Nullae fere, ni forte in missionum regionibus, laudandae appro- 
bandaeve erunt Congregationes, quae certo proprioque fine non praesti- 
tuto, quaevis universae pietatis ac beneficentiae opera, etiamsi penitus 
inter se disiuncta, exercenda amplectuntur. 

14. Cautissime procedendum est in approbandis novis Congrega- 
tionibus, quae non vivunt nisi ex eleemosynis atque stipe ostiatim col- 
lecta. Approbatis inculcanda est fidelis observantia canonum 622, 623 
et 624. ’ 

i5. Nec facile approbandae sunt, praecipue cum votis perpetuis, 
novae Sororum religiosae Congregationes, quae sibi proponunt finem 
in privatorum domiciliis infirmos utriusque sexus diurna atque nocturna 
cura iuvandi, vel domesticum servitium quotidianum in familiis pau- 
perum et operariorum exercendi. Si vero approbatio aliquando et ob 
iustas causas concedenda videatur, in constitutionibus prudenter prae- 
scribantur conditiones et cautelae, quibus Sorores a periculis liberentur. 

16. Item non facile conceditur approbatio Sororum Sodalitiis, quae 
sibi constituant scopum specialem: 

a) instituendi in suis domibus valetudinaria aut diversoria pro 
personis utriusque sexus; 

b) instituendi hospitia pro sacerdotibus suscipiendis; 

c) docendi in scholis adulescentulorum, aut in iis, quae mixtae 
dicuntur, in quibus scilicet pueri et puellae simul congregantur. 

17. Multo minus approbantur Congregationes quae sibi assumen- 
dum proponerent curam immediatam puerulorum in cunis vagientium, 
vel mulierum parturientium in domibus, vulgo dictis Maternitatis, vel 
alia huiusmodi caritatis opera, quae virgines, Deo dicatas et habitu reli- 
gioso indutas, dedecere videantur. 

18. Demum animadvertendum est, nullam virorum Religionem, ad 
normam can. 500 § 3, sine speciali privilegio, posse sibi subditas habere 
religiosas Congregationes mulierum, aut earum curam et directionem 
retinere sibi specialiter commendatam. 


t 

Capot ill 


De approbatione constitutionum 


19. Pro obtinenda constitutionum approbatione supplex libellus, sub- 
signatus a Moderatore supremo cum suis Assistentibus seu Consilia- 
riis, Sacrae Congregationi Religiosorum Sodalium negotiis praepositae 
porrigendus est, una cum constitutionum codice, relatione et commen- 
dationis litteris, prout supra, in art. 8 }), c), d) et 10. 

20. In approbandis vero constitutionibus Sacra Congregatio per 
hos fere gradus procedit: 

a) Dilatio cum animadversionibus. Nimirum si, instituto examine, 
constat multis correctionibus constitutiones indigere, differtur ad oppor- 
tunius tempus petita approbatio, atque interim communicantur animad- 
versiones, quibus ea indicantur, quae praecipue in exhibitis constitu- 
tionibus corrigenda, reformanda, addenda vel demenda sint. 

b) Approbatio ad experimentum. Si exhibitae constitutiones tem- 
pore et usu non satis comprobatae videantur, et ceteroquin nec plurimis 
nec gravibus animadversionibus obnoxiae sint, fit ex officio prima cor- 
rectio in textu; et datur decretum quo SSmus constitutiones, prout in 
correcto exemplari continentur, ad certum tempus, ex. gr. ad septen- 
nium, per modum experimenti, approbat atque confirmat. 

c) Approbatio definitiva. Cum denique sufficiens praecesserit expe- 
rimentum, constitutionum codex, in paucis iam emendandus, absolute 
corrigitur, et datur decretum quo SSmus constitutiones definitive appro- 
bat atque confirmat. 

21. Quae vero de approbatione constitutionum disiuncte hucusque 
descripta sunt, coniunctim saepissime cum approbatione Congregationis 
hac ratione procedunt: 

a) cum decreto laudis Congregationis dantur interdum opportunae 
animadversiones in folio super constitutionibus, termino praestituto, 
intra quem constitutiones ipsae emendatae Sacrae Congregationi iterum 
exhibendae sunt; quae tamen, si multis indigeant emendationibus, com- 
municantur Congregationi, antequam concedatur decretum laudis; ita ut, 
in utroque casu, omne ius constitutiones propria auctoritate immutandi, 
vel emendandi, ademptum censeatur, post obtentum decretum laudis; 

b) regulariter approbatio Congregationis conceditur, una cum 
decreto, quo constitutiones in textu emendatae approbantur, saltem 
experimenti gratia ad certum tempus. 

Caput IV 


De excludendis a textu constitutionum 


22. Excludenda sunt a textu constitutionum : 

a) praefationes, introductiones, prooemia, notitiae historicae, lit- 
terae hortatoriae vel laudatoriae, exceptis decretis laudis et approbationis 
a Sancta Sede concessis; 

b) citationes textuum Sacrae Scripturae, Conciliorum, sanctorum 
Patrum, theologorum et quorumvis librorum vel auctorum; 

c) citationes dispositionum, sive peculiaris directorii, sive privati 
caeremonialis aut manualis, sive cuiuscumque codicis consuetudinum 
vel usuum Congregationis, ne forte praefati libri aut codices approbati 
videantur; quamquam huiusmodi libros ad Sacram Congregationem mit- 
tere oportet, ut de eis opportune cognoscere possit; 

d) quaevis mentio de legibus civilibus, de ordinationibus magi- 
stratuum civilium, de approbatione gubernii et similibus; 

e) omnia ea quae respiciunt munera et officia Episcoporum et 
confessariorum: cum pro his non scribantur constitutiones, sed pro 
religiosis ; 

f) ordo studiorum et normae vivendi pro alumnis ac minute 
descripta horaria actuum diei pro domibus et operibus Congregationis; 

g) quaestiones theologiae dogmaticae vel moralis, decisiones doctri- 
narum controversarum, praesertim in materia votorum ; 

h) termini iuris canonici qui Congregationibus religiosis applicari 
non possunt; verbi gratia, Regula, Ordo, Monasterium, Moniales, etc.; 
quorum loco respective dicendum est: Constitutiones, Congregatie reli- 
giosa, seu Religio votorum simplicium, Domus, Sorores, etc. 

i) licet brevia spiritualis et religiosae vitae documenta sint oppor- 
tuna, excludendae tamen sunt prolixiores instructiones asceticae, exhor- 
tationes spirituales ex professo, et mysticae considerationes, quae omnia 
aptius pertractantur in libris asceticis: cum constitutiones continere 
debeant tantum leges constitutivas Congregationis et directivas actuum 
communitatis, sive quod ad gubernium aitinet, sive quod ad discipli- 
nam et normam vitae; 

k) minutissimae quaelibet praescriptiones circa secundaria et infima 
officia, quae respiciunt culinam, valetudinarium, vestimentorum cu- 

ram, etc.: cum istae gravitatem textus constitutionum a Sancta Sede 
Apostolica approbandarum, minime deceant; 

1) dispositiones denique cuiusvis generis, quae, sive explicite sive 
implicite, aliquid contra ius contineant. 


Capeput V 


Generalia in constitutionibus requisita 


23. Constitutionum codex continere debet ea quae respiciunt notio- 
nes et dispositiones: 
a) de religiosae Congregationis natura, votis, membris et modo 
vivendi; 
b) de Congregationis gubernio, administratione et officiis. 
24. Haec vero omnia distribui possunt in duas, tres vel quatuor 
partes, sed summopere commendatur brevitas, claritas et optimus ordo. 
25. Constitutiones dividantur in partes, partes in capita, capita in 
articulos seu paragraphos; hisce praeponantur numeri ab initio ad finem 
progredientes. 


Caput VI 


Specialia de titulo 


26. Titulus seu nomen Congregationis religiosae desumi potest vel 
a Dei attributis, vel a Sanctae nostrae Religionis mysteriis, vel a festis 
Domini et Beatissimae Virginis Mariae, vel a Sanctis, vel a fine spe- 
ciali ipsius Congregationis. 

27. Ne nomen seu titulus Religionis iam constitutae usurpent novae 
Congregationes, iam cautum est in canone 492 § 3. Ut igitur huic 
dispositioni satisfiat, debent novae religiosae Congregationes aliquid 
saltem titulo iam approbatarum addere, quo distinctio inter singulas 
satis appareat. 

28. Cavendum insuper, ne tituli religiosarum Congregationum vel 
nimis artificiose compositi sint, vel quampiam devotionis speciem, a 
Sancta Sede Apostolica non probatam, exprimant aut innuant. 


DECRETUM 


Sanctissimus Ditus Noster Benedictus divina Providentia PP. XV, 
in audientia concessa die 6 martii 1921 R. P. D. Secretario Sacrae Con- 
gregationis de Religiosis, audito suffragio Eminentissimorum ac Reve- 

rendissimorum Patrum Cardinalium eidem Sacrae Congregationi prae- 
positorum, suprascriptas Normas, ab eadem Sacra Congregatione ser- 
vandas, approbavit. 

Datum Romae ex Secretaria Sacrae Congregationis negotiis Reli- 
giosorum Sodalium praepositae, die 6 martii 1921. 


Tu. Carp. Vaurrft pi Bonzo, Praefectus. 


L. S. 
Maurus M. Serafini, Ab. O. S. B., Secretarius. 


S. CONGREGATIO DE SEMINARIIS 
ET DE STUDIORUM UNIVERSITATIBUS 


I 
VARSAVIEN. 


FACULTAS CATHOLICA SCIENTIARUM ECCLESIASTICARUM IN UNIVERSITATE VAR- 
SAVIENSI CANONICE ERIGITUR CUM IURE CONFERENDI TRIPLICEM LAU- 
REAM. 

DECRETUM 
Academia ecclesiastica Varsaviensi, abhinc plures annos, ob tempo- 
rum iniuriam abrogata, Archiepiscopus atque Episcopi eiusdem provin- 
ciae hoc praecipuis in votis habuerunt ut, ubi primum liceret, athenaeum 
scientiis ecclesiasticis tradendis in ipsa Varsaviae civitate institueretur. 

In conventu, igitur, diebus xi et x1 ianuarii anno Mcmxvi habito, Facul- 

tatem theologicain in civili Universitate Varsaviensi, tune erecta, ex 

communi consilio condendam ipsi censuere; deinceps, Polonia suo iuri 
restituta, in coetu dierum xr et x1 mensis decembris anno MCMXVII 
eadem de re egerunt; ac tandem, anno mcmxix, ab Apostolica Sede 
postularunt ut praedicta Facultas, complectens sacram Theologiam, Ius 
canonicum et Philosophiam christianam canonice erigeretur, iisque gau- 
deret privilegiis, quibus eiusmodi Instituta iure fruuntur. Quod quidem 

Sacra Congregatio Seminariis ac Studiorum Universitatibus praeposita, 

quo par erat studio perpendit, atque Emi eiusdem S. C. Patres Cardi- 

nales, in plenario coetu diei xxx martii mcwxx, Facultatem theologicam, 

cui nomen esset Facultas catholica scientiarum ecclesiasticarum in Uni 
versitate Varsaviensi canonice erigendam decrevere. Postridie autem 
hance Emorum Patrum sententiam, referente infrascripto Sacrae Congre- 
gationis a secretis, SSmus D. N. Benedictus PP. XV approbavit et exse- 
cutioni mandari praecepit. Quamobrem praedicta Facultas catholica 
scientiarum ecclesiasticarum in Universitate Varsaviensi canonice, prae- 
senti decreto, erigitur atque erecta declaratur, eiusque Decano in per- 
petuum tribuitur ius conferendi triplicem lauream, in sacra Theologia 
scilicet, in [ure canonico et in Philosophia christiana, ea lege ut docto- 
ratu nequeant donari nisi qui praevios gradus, doctrina legitimis expe- 
rimentis periclitata, antea fuerint assecuti. Servatis omnino normis et 
praescriptionibus Sedis Apostolicae, quibus obtemperandum Archiepi- 
scopus Varsaviensis curabit. 

Datum Romae, e Secretaria Sacrae Congregationis de Seminariis 
et Studiorum Universitatibus, die tv aprilis, in festo Resurrectionis 
Dominicae, anno mMcMxx. 


C. Carp. Praefectus. 


1. Sinibaldi Ep. Tiberien., @ secretis, 


II 
LUBLINEN. 


CATHOLICA UNIVERSITAS LUBLINI CANONICE ERIGITUR EIUSDEMQUE STATUTA 
AD TRIENNIUM EXPERIMENTO ADHIBERI PERMITTUNTUOR. 


DECRETUM 


Poloniae Episcopi omnes in conventibus dierum xxvi et xxvii iulii 
anni mMcmxvi catholicam Universitatem scientiis ecclesiasticis percolen- 
dis, statim ac rerum adiuncta permitterent, Lublini excitandam consti- 
tuere. Itaque ab Apostolica Sede postularunt ut Universitas catholica 
erigi posset, quae interea duabus exsisteret Facultatibus, sacrae Theo- 
logiae scilicet et Iuris canonici, eiusque scholae quamprimum alumnis 
paterent. 

Re autem delata Sacrae Congregationi de Seminariis et Studiorum 
Universitatibus, Emi Patres Cardinales, in conventu habito die prima 
aprilis anno Mcmxix Universitatem catholicam erigendam censuere, quae 


L. S. 


S. Congregatio de Seminariis et de Studiorum Universitatibus 321 


duabus Facultatibus supradictis statim exsisteret, praescribentes ut apta 
statuta cum ratione studiorum exararentur. 

Quae quidem statuta Sacrae de Seminariis Congregationi nuper- 
rime missa sunt, adiunctis precibus, ut Universitas catholica Lublinensis 
canonice erigeretur: atque in plenario conventu habito die xv iunii 
labentis anni mcmxx, iidem Emi Patres Universitatem catholicam Lubli- 
nensem canonice erigendam decrevere cum facultate gradus conferendi 
ad triennium: quoad statuta vero nihil obesse quominus, cum oppor- 
tunis emendationibus, ad triennium et ad experimentum adhiberentur, 
constituerunt. 

Quam Emorum Patrum sententiam, referente infrascripto S. Con- 
gregationis a secretis, SSmus D. N. Benedictus PP. XV approbavit et 
exsecutioni mandari iussit. Quamobrem Universitas catholica Lublinen- 
sis, duabus Facultatibus, sacrae Theologiae scilicet et Iuris canonici 
interim constans, praesenti decreto erigitur et erecta declaratur, cum 
omnibus privilegiis, quibus huiusmodi Instituta ab Apostolica Sede 
dependentia iure fruuntur, eiusque Cancellario tribuitur ius conferendi 
gradus et lauream sive in sacra Theologia, sive in Iure canonico, ea 
lege, ut doctoratu nequeant donari nisi qui praevios gradus, doctrina 
legitimis experimentis periclitata, antea fuerint asseculi. Servatis omnino 
normis et praescriptionibus Sedis Apostolicae. 

Datum Romae, ex Secretaria Sacrae Congregationis de Seminariis et 
Studiorum Universitatibus, die xxv iulii, in festo S. lacobi, anno mcmxx. 


C. Carp. BisLeti, Praefectus. 


I. Sinibaldi, Ep. Tiberien., secretis. 


{il 
MEDIOLANEN. 


WNIVERSITAS CATHOLICA QUAE A SS.MO CORDE IESU DENOMINATUR, MEDIOLANI 


CANONICE ERIGITUR. 
DECRETUM 


Mediolanensis archidioeceseos Antistes Andreas S. R. E. Card. Fer- 
rari, litteris diei xxx mensis maii huius exeuntis anni, Sacram hanc de 
Seminariis et Universitatibus Congregationem certiorem reddidit, dele- 
ctorum virorum coetum, Universitatis Catholicae excitandae causa, Me- 


L. 5. 

diolani constitutum fuisse, postulans ut Sedes Apostolica sua incoeptum 
auctoritate probaret. Quamobrem, in plenario conventu habito die 1v augu- 
sti, Emi Sacrae huius Congregationis Patres Cardinales, et nobilissimum 
consilium merita prosecuti sunt laude, et decreverunt ut statuta ac 
regulae eidem Sacrae Congregationi probanda subiicerentur. Quod prae- 
stitit idem Emus Archiepiscopus Mediolanensis litteris datis die xvi 
proxime elapsi novembris. Deinde vero SSmus D. N. Benedictus PP. XV, 
re penitus cognita et mature perpensa, decretum erectionis iussit ab hac 
S. Congregatione edi quamprimum, ne piissimo Antistiti hoc supremum 
solatium deesset. Quamobrem Universitas catholica quae a Ssmo Corde 
lesu auspicium sumit el nomen, et duabus Facultatibus modo constat, 
philosophica scilicet et iuridica, hoc decreto Mediolani erigitur et erecta 
declaratur, cum omnibus privilegiis quibus huiusmodi Instituta ab Apo- 
stolica Sede dependentia iure fruuntur. Servatis normis et praescriptio- 
nibus Sedis Apostolicae. 

Datum Romae, e Secretaria Sacrae Congregationis de Seminariis 
et Studiorum Universitatibus, die xxv decembris, in festo Nativitatis 
Domini, anno McMxx. 


C. Carp. BisLeti, Praefectus. 


+ I. Sinibaldi, Ep. Tiberien., a secretis. 


L. 
| 

DIARIUM ROMANAE CURIAE 


S. CONGREGAZIONE DEI RELIGIOSI 


AVVISO DI CONCORSO 


Nella Segreteria della Sacra Congregazione dei Religiosi avra luogo il 
giorno 21 luglio prossimo, alle ore 8 antimeridiane, un concorso per esame 
scritto a due posti di ufficiali minori. 

Coloro che volessero prendervi parte dovranno, entro un mese dalla data 
del presente avviso, esibire all’Eiho sig. Cardinale Prefetto la domanda cor- 
redata dal nulla osta del proprio Ordinario e dell’Emo sig. Card. Vicario di 
Sua Santita, e inoltre dai documenti degli studi ecclesiastici compiuti e dei 
gradi accademici conseguiti, nonché di altri titoli. 

Si terra speciale conto della conoscenza delle lingue straniere. 

Roma, dalla Segreteria della Sacra Congregazione dei Religiosi, 13 giu- 
gno 1991. 


L. S. 
Mauro M. Serafini, Ab. O. S. B., Segretario. 


S. CONGREGAZIONE DEI RITI 


Martedi 31 maggio 1921 nel Palazzo Apostolico Vaticano, con I’ intervento 
degli Emi e Rmi signori Cardinali e col voto dei Rmi Prelati e Consultori 
Teologi, componenti la S. Congregazione dei Riti, si é tenuta la Congrega- 
zione Preparatoria per discutere il dubbio sopra leroismo delle virtu esercitate 
dalla Ven. Serva di Dio Giovanna Antida Thouret, fondatrice dell’Istituto 
delle Suore della Carita. 

26 


27 


30 


31 


il 


15 


SEGRETERIA DI STATO 


NOMINE 


Con Biglietti della Segreteria di Stato, il Santo Padre si é degnato di 
nominare: 


maggio 1921. Monsig. Lorenzo Lauri, Arcivescovo titolare di Efeso, finora 


giugno 


Nunzio Apostolico nel Perii, Nunzio Apostolico 
in Polonia. 

Monsig. Tito Trocchi, Arcivescovo titolare di Lacedemonia, 
finora Delegato Apostolico di Cuba e Portorico, 
Internunzio Apostolico in Bolivia. 

Monsig. Francesco Moretti, Arcivescovo titolare di Laodicea, 
Uditore della Rev. Camera Apostolica, Consul- 
tore della S. Congregazione del Concilio e della 
S. C. dei Seminari e delle Universita degli Studi. 

Monsig. Giuseppe Petrelli, Arcivescovo titolare di Nisibi, 
finora Delegato Apostolico nelle Isole Filippine, 
Nunzio Apostolico nel Perit. 

L’Emo sig. Card. Gennaro Granito Pignatelli di Belmonte, 
Protettore delle Clarisse di Versailles (attual- 
mente a Spy, in diocesi di Namur). 

Monsig. Filippo Cortesi, Nunzio Apostolico presso gli Stati 
Uniti del Venezuela. 

L’ Emo sig. Card. Oreste Giorgi, Protettore dell' Istituto delle 
Hermanas Terciarias Misioneras Franciscanas 
di Cordoba (Argentina). 

| RRmi PP. Edoardo Schréder S. I., Doroteo Cornelisse, 
O. F. M., e Filippo Maroto dei Figli del Cuore 
Immacolato di Maria, Consultori della S. Con- 
gregazione di Propaganda Fide. 

L’ Emo sig. Card. Basilio Pompilj, Protettore dell’ Istituto 
delle Suore della Misericordia. 

Monsig. Aldo Laghi, Segretario di Nunziatura di prima 
classe. 


Monsig. Francesco Bracci, Promotore di giustizia presso 
il Tribunale della S. R. Rota. 

L’Emo sig. Card. Vittorio Amedeo Ranuzzi de Bianchi, Pro- 
tettore dell’ Istituto delle Dame Orsoline del Sacro 
Cuore. 


» » » 

» » » 

» » 

» » 

» » » 

» 

(| 
9 » » 

» » » 

» » 
i 
| 

| | 

16 giugno 1921. Monsig. Pietro Fumasoni-Biondi, Arciv. tit. di Dioclea, Segre- 
tario della S. Congregazione di Propaganda Fide. 


» » » Monsig. Riccardo Sanz de Samper, Maggiordomo di Sua, 
Santita e Prefetto dei Sacri Palazzi Apostolici. 
» » » Monsig. Camillo Caccia-Dominioni, Maestro di Camera di 


Sua Santita. 


SS. CONGREGAZIONI ASSEGNATE AGLI EMI CARDINALI 


Con Biglietti della Segreteria di Stato, il Santo Padre si é degnato di asse- 
gnare ai nuovi Emi e Rmi signori Cardinali, che nel Concistoro pubblico del 
16 corrente hanno ricevuto il cappello cardinalizio, le seguenti Sacre Con- 
gregazioni: 

All’ Emo sig. Cardinale Francesco Ragonesi, le Sacre Congregazioni: del 
Concilio, dei Religiosi, degli Affari Ecclesiastici Straordinari e della Rev. Fab- 
brica di S. Pietro. 

All’ Emo sig. Cardinale Giacomo Benlloch y Viv6, le Sacre Congregazioni : 
dei Sacramenti, di Propaganda Fide, Cerimoniale e dei Seminari e delle Uni- 
versita degli Studi. 

All’ Emo sig. Cardinale Francesco Vidal y Barraquer, le Sacre Congrega- 
zioni: del Concilio, dei Religiosi, dei Seminari e delle Universita degli Studi 
e della Rev. Fabbrica di S. Pietro. 

All’ Emo sig. Cardinale Giovanni Tacci, le Sacre Congregazioni: del Con- 
cilio, Cerimoniale, degli Affari Ecclesiastici Straordinari e per la Chiesa 
Orientale. 

All’ Emo sig. Cardinale Achille Ratti, le Sacre Congregazioni: dei Sacra- 
menti, del Concilio, degli Affari Ecclesiastici Straordinari e dei Seminari e 
delle Universita degli Studi. 

All’ Emo sig. Cardinale Camillo Laurenti, le Sacre Congregazioni: dei Reli- 
giosi, di Propaganda Fide, dei Riti e dei Seminari e delle Universita dei Studi. 


10n Brevi Apostolici il Santo Padre si é degnato di nominare: 


Assistenti al Soglio Pontificio: 


22 maggio 1921. Monsig. Paolo Iacuzio, Arcivescovo di Sorrento. 

24 > » Monsig. Gustavo Carlo Mutel, Vicario apostolico di Seoul 
in Corea. 

8 giugno »  Monsig. Pietro Luigi Muldoon, Vescovo di Rockford. 

Protonotari apostolict ad instar participantium: 


18 marzo 1921. Monsig. 


30 aprile »  Monsig. 
17 maggio » Monsig. 
» » »  Monsig. 
22 > »  Monsig. 
22 » »  Monsig. 
26 »  Monsig. 
» » »  Monsig. 
30 » »  Monsig. 
2 giugno »  Monsig. 


Francesco Saverio De La Durantaye, dell’archidio- 
cesi di Montréal. 
Angelo Ferrari, dell’archidiocesi di Ferrara. 
Augusto Leweille, della diocesi di Meaux. 
Maurizio Alfonso Bléry, della medesima diocesi. 
Ubaldo Marchand, della diocesi di Trois-Riviéres. 
Ludovico Chartier, della medesima diocesi. 
Emerico Pisapia, della diocesi di Ariano. 
Armando Mignon, della diocesi di Le Mans. 
Augusto Boudinhon, di Roma. 
Giovanni Meizlik, dell’archidiocesi di Gorizia. 


Prelati Domestici di S. S.: 


17 febbraio §1921. Monsig. 


2 maggio » Monsig. 


»  Monsig 
24 > »  Monsig. 
27 » »  Monsig. 
1 giugno » Monsig. 
2 > »  Monsig. 
8 > »  Monsig. 
9 » »  Monsig. 


Patrizio Francesco Farrelly, della diocesi di Sioux- 
City. 

Giuseppe Efrem Paquin, della diocesi di Trois- 
Riviéres. 


. Giulio Massicatte, della medesima diocesi. 


Antonio Pudichery, del Vicariato apostolico di 
Trichur. 

Bernardo Giuseppe Eras, di Roma. 

Ermete Gini, della diocesi di Acquapendente. 

Antonio H. Stein, della diocesi di Newark. 

Nicola Santopaolo, di Roma. 

Enrico Ashmole, della diocesi di Northampton. 


ONORIFICENZE 


Con Brevi Apostolici il Santo Padre si é degnato di conferire le seguenti 


onorificenze: 


La Placca dell’Ordine Piano: 


12 maggio 1921. Al sig. conte Cesare Caterini, di Roma. 


La Commenda dell’ Ordine Piano: 


1 giugno 1921. Al sig. conte Carlo Flacchi, esente delle Guardie Nobili. 
» » » Al sig. Francesco nob. Alessandroni Cermatori, esente delle 


‘Guardie Nobili. 


| 
—— 
| 
| 

30 


10 


15 
18 


10 


25 


La Gran Croce dell’Ordine di S. Gregorio Magno, classe civile: 


maggio 1921. Al sig. Giovanni Doulcet, Ministro plenipotenziario, incari- 
cato di affari della Francia presso la S. Sede. 
» » Al sig. marchese Carlo Maria Pagani Planca Incoronati, 
di Roma. 


La Placca dell’Ordine di S. Gregorio Magno, classe civile: 


giugno 1921. Al sig. senatore Armando Casier, della diocesi di Gand. 


La Commenda dell'Ordine di S. Gregorio Magno, classe civile: 


maggio 1921. Al sig. Ermanno Tibertelli, dell’archidiocesi di Ferrara. 


» » Al sig. cav. Vittorio Scabbia, della medesima archidiocesi. 
» » Al sig. Ludovico Filippo Normand, della diocesi di Trois- 
Riviéres. 


» 


Al sig. Carlo Numa De Blois, della medesima diocesi. 
giugno =» Al sig. Antonio Larue, dell’archidiocesi di Québec. 
> » Al sig. Giovanni Battista Vigna, dell’archidiocesi di Genova. 
Il Cavalierato dell’Ordine di S. Gregorio Magno, classe civile: 


maggio 1921. Al sig. Giuseppe Barnard, della diocesi di Trois-Riviéres. 


» » Al sig. Ludovico Antonio Eguiguren, dell’ archidiocesi di 
Lima. 
» » Al sig. Massimo Reymond, della dioc. di Ginevra e Losanna. 
. » Al sig. Gaetano Ceola, della diocesi di Vicenza. 
» » Al sig. Carlo Frencken, della diocesi di Breda. 
giugno » Al sig. Enrico Goubet, dell’archidiocesi di Avignone. 
» » Al sig. Pietro Roux, della medesima archidiocesi. 
> » Al sig. Federico de Bonnet d’Oléon, della medesima archi- 
diocesi. 
> » Al sig. Pietro Jamin, delia diocesi di Harlem. 
> » Al sig. Francesco Piatti, della diocesi di Ripatransone. 
> » Al sig. avv. Giovanni Battista Borachia, della diocesi di 
Luni-Sarzana. 
Il Cavalierato dell’Ordine di S. Gregorio Magno, classe militare: 
giugno 1921. Al sig. capitano Patrizio Ugo Rice, della dioc. di Savannah. 


Il Cavalierato dell’Ordine di S. Silvestro Papa: 
aprile 1921. Al sig. Angelo Bottazzi, della diocesi di Padova. 

MAGGIORDOMATO DI SUA SANTITA 


NOMINE 


Con Biglietti di S. E. Rtha Mons. Maggiordomo, il Santo Padre si ¢ degnato 
di nominare: 


Camerieri Segreti soprannumerari di S. S.: 


18 maggio 1921. Monsig. Aurelio Motta, dell’archidiocesi di Vercelli. 
25 . »  Monsig. Angelo Piana, dell’archidiocesi di Genova. 
30 » »  Monsig. Raffaele Aubray Navarro, della diocesi di Cadice. 
» » »  Monsig. Giovanni Tolosano, dell’archidiocesi di Torino. 
1 giugno » Monsig. Anselmo Rotzinger, del Vicariato Apostolico di 
Sassonia. 
Monsig. Raffaello Maestrini, dell’archidiocesi di Firenze. 
Monsig. Antonio da Rosa Marques, dell’ archid. di Evora. 


Camerieri Segreti di Spada e Cappa soprannumerari di S. S.: 


aprile 1921. ll sig. conte Giovanni de Praschma, della dioc. di Breslavia. 
. » Il sig. Antonio de Magnis, della medesima diocesi. 

maggio » Il sig. Cesareo Alvarez de la Rivera, della diocesi di Madrid. 

giugno =» _~—=‘Ii sig. conte Enrico Curties, della diocesi di Northampton. 
- » Il sig. Ugo Herman, dell’archidiocesi di Colonia. 


Camerieri d'onore in abito paonazzo di S. S.: 


maggio 1921. Monsig. Domenico Tardini, di Roma. 
giugno _» Monsig. Filippo De Giorgi, dell’archidiocesi di®Milano. 


Cappellano Segreto d'onore di S. S.: 


maggio 1921. Monsig. Luigi Capossela (Roma). 


NECROLOGIO 


giugno 1921. Monsig. Emanuele Giulio M. Marbeau, Vescovo di}Meaux, 
. » Monsig. Giacomo Schwebach, Vescovo di La Crosse. 

